ส่วนที่ 2

การจัดการและกำกับดูแลกิจการ

7. ข้อมูลหลักทรัพย์และผู้ถือหุ้น

7.1 หลักทรัพย์ของบริษัทฯ

บริษัทฯ มีทุนจดทะเบียน 180 ล้านบาท เรียกชำระเต็มมูลค่าแล้ว 180 ล้านบาท แบ่งเป็นหุ้นสามัญ
180 ล้านหุ้น มูลค่าหุ้นละ 1 บาท

7.2 ผู้ถือหุ้น

รายชื่อผู้ถือหุ้นรายใหญ่ 10 รายแรกของบริษัทฯ ณ วันที่ 31 กรกฎาคม 2558 มีดังต่อไปนี้

กลุ่มผู้ถือหุ้น จำนวนหุ้น % สัดส่วนการถือหุ้น

1. บริษัท สยามสินทรัพย์พัฒนา จำกัด 50,000,000 27.77

2. นายจตุพร สิหนาทกถากุล 24,040,000 13.35

3. บริษัท ไทยเอ็นวีดีอาร์ จำกัด 4,673,975 2.59

4. นางแววตา หลูอารีย์สุวรรณ 4,420,500 2.45

5. น.ส.นุชนภา วงษ์เจริญสิน 3,471,725 1.92

6. นายแพทย์ประจวบ คุณทรงเกียรติ 2,985,200 1.65

7. นายแพทย์เจริญ มีนสุข 2,500,000 1.38

8. นางหัทยา มีนสุข 2,285,500 1.27

9. น.ส.เสาวคนธ์ ขจรเกียรติอาชา 2,236,800 1.24

10. นางซกเจ็ง แซ่โง้ว 2,175,000 1.20

แหล่งข้อมูล : บริษัท ศูนย์รับฝากหลักทรัพย์ (แห่งประเทศไทย) จำกัด

กลุ่มผู้ถือหุ้นรายใหญ่ที่มีอิทธิพลต่อการกำหนดนโยบายการจัดการหรือการดำเนินงานของบริษัทฯ
อย่างมีนัยสำคัญดังนี

1. กลุ่มครอบครัวสิหนาทกถากุล ถือหุ้นในสัดส่วนร้อยละ 16 ประกอบด้วยนายจตุพร สิหนาทกถากุล
นายสุชาติ สิหนาทกถากุล นางนิภาภัทร สิหนาทกถากุล นายฐิติ สิหนาทกถากุล นายปิติภัทร
สิหนาทกถากุล นางสาวอรอารี สิหนาทกถากุล และนายทศพร สิหนาทกถากุล

2. ครอบครัวสิหนาทกถากุลถือหุ้น และเป็นกรรมการผู้มีอำนาจลงนามของ บริษัท
สยามสินทรัพย์พัฒนา จำกัด

7.3 นโยบายการจ่ายเงินปันผล

บริษัทฯ มีนโยบายจ่ายเงินปันผลในอัตราไม่ต่ำกว่าร้อยละ 60
ของกำไรสุทธิหลังหักภาษีเงินได้นิติบุคคล อย่างไรก็ตาม บริษัทฯ
อาจกำหนดให้การจ่ายเงินปันผลมีอัตราน้อยกว่าอัตราที่กำหนดข้างต้นได้ หากบริษัทฯ
มีความจำเป็นที่จะต้องนำเงินกำไรสุทธิจำนวนดังกล่าวมาใช้เพื่อขยายการดำเนินงานของบริษัทฯ
ต่อไป

เมื่อวันที่ 24 กันยายน 2558 ที่ประชุมคณะกรรมการของบริษัทฯ ครั้งที่ 3/2558
ได้มีมติอนุมัติให้เสนอการจ่ายเงินปันผลประจำปี 2558 ( จากผลการดำเนินงานตั้งแต่ 1 สิงหาคม
2557 – 31 กรกฎาคม 2558 ) แก่ผู้ถือหุ้น ในอัตราหุ้นละ 0.62 บาท รวมเป็นเงินจำนวน
111,600,000 ล้าน (หนึ่งร้อยสิบเอ็ดล้านหกแสนบาทถ้วน))
โดยจะนำเสนอต่อที่ประชุมใหญ่สามัญผู้ถือหุ้นประจำปี 2558 พิจารณาอนุมัติต่อไป

8. โครงสร้างการจัดการ

[]

8.1 คณะกรรมการบริษัทฯ

ณ วันที่ 31 กรกฎาคม 255 คณะกรรมการบริษัทฯ ประกอบด้วยกรรมการ 15 ท่าน ดังนี้

  ----- ----------------------------- ------------------------------------
  1.    นายจตุพร สิหนาทกถากุล            ประธานกรรมการ

  2.    นพ.เจริญ มีนสุข                  กรรมการ และประธานฝ่ายแพทย์

  3.    นายสุชาติ สิหนาทกถากุล            กรรมการ

  4.    ศ.นพ. เดชา ตันไพจิตร            กรรมการ

  5.    ผศ.นพ.ประภาส ธีระกุล            กรรมการ

  6.    นายประภัทร สุทธาเวศ             กรรมการ

  7.    นายสุเมธ เจนเจษฎา              กรรมการ

  8.    นพ.อาคม เชียรศิลป์               กรรมการ

  9.    นายฐิติ สิหนาทกถากุล              กรรมการ

  10.   นายปิติภัทร สิหนาทกถากุล           กรรมการ

  11.   นายไกรศักดิ์ ขัดคำ                กรรมการ และประธานกรรมการตรวจสอบ

  12.   พล.ต.อ.สวัสดิ์ อมรวิวัฒน์           กรรมการ และกรรมการตรวจสอบ

  13.   นพ.ปรีดี เหตระกูล                กรรมการ และกรรมการตรวจสอบ

  14.   รศ.นพ.เชิดศักดิ์ ธีระบุตร           กรรมการ และกรรมการตรวจสอบ

  15.   ผศ.ดร.ปัญญา อิสระวรวาณิช         กรรมการ และกรรมการตรวจสอบ
  ----- ----------------------------- ------------------------------------

  เลขานุการบริษัทฯ

นายภูมิ จันทรตรี

กรรมการผู้มีอำนาจลงนามแทนบริษัท

ประกอบด้วยกรรมการสองในหกคนนี้ลงลายมือชื่อร่วมกันได้แก่ นายจตุพร สิหนาทกถากุล
นายแพทย์เจริญ มีนสุข นายประภัทร สุทธาเวศ ผศ.นายแพทย์ประภาส ธีระกุล นายแพทย์ปรีดี
เหตระกูล และ นายฐิติ สิหนาทกถากุล พร้อมประทับตราสำคัญของบริษัทฯ

ขอบเขต หน้าที่ และความรับผิดชอบของคณะกรรมการบริษัทฯ

คณะกรรมการมีอำนาจ หน้าที่และความรับผิดชอบในการจัดการบริษัทฯ ให้เป็นไปตามกฎหมาย
วัตถุประสงค์ และข้อบังคับของบริษัทฯ
ตลอดจนมติของที่ประชุมผู้ถือหุ้นที่ชอบด้วยกฎหมายด้วยความซื่อสัตย์สุจริต
และระมัดระวังรักษาผลประโยชน์ของบริษัทฯ โดยสรุปอำนาจหน้าที่ที่สำคัญได้ ดังนี้

  (ก) จัดให้มีการประชุมผู้ถือหุ้นเป็นการประชุมสามัญประจำปี ภายใน 4
  เดือนนับแต่วันสิ้นสุดรอบระยะเวลา บัญชีของบริษัทฯ

  (ข) จัดให้มีการประชุมคณะกรรมการอย่างน้อย 3 เดือนต่อครั้ง

  (ค) จัดให้มีการทำงบแสดงฐานะการเงินและงบกำไรขาดทุนเบ็ดเสร็จของบริษัทฯ ณ
  วันสิ้นสุดรอบระยะเวลาบัญชีของบริษัทฯ ซึ่งผู้สอบบัญชีตรวจสอบแล้ว
  และนำเสนอต่อที่ประชุมผู้ถือหุ้นเพื่อพิจารณาและอนุมัติ

  (ง) คณะกรรมการ
  อาจมอบอำนาจให้กรรมการคนหนึ่งหรือหลายคนหรือบุคคลอื่นใดปฏิบัติการอย่างหนึ่งอย่างใดแทนคณะกรรมการได้
  โดยอยู่ภายใต้การควบคุมของคณะกรรมการ
  หรืออาจมอบอำนาจเพื่อให้บุคคลดังกล่าวมีอำนาจตามที่คณะกรรมการเห็นสมควร
  และภายในระยะเวลาที่คณะกรรมการ เห็นสมควร ซึ่งคณะกรรมการ
  อาจยกเลิกเพิกถอนเปลี่ยนแปลงหรือแก้ไขบุคคลที่ได้รับมอบอำนาจหรืออำนาจนั้นๆ
  ได้เมื่อเห็นสมควร

ทั้งนี้ คณะกรรมการบริษัทฯ อาจมอบอำนาจให้ผู้อำนวยการมีอำนาจหน้าที่ในการปฏิบัติงานต่างๆ
โดยมีรายละเอียดการมอบอำนาจตามขอบเขตอำนาจหน้าที่ของผู้อำนวยการ ซึ่งการมอบอำนาจนั้น
ต้องไม่มีลักษณะเป็นการมอบอำนาจที่ทำให้ผู้อำนวยการสามารถพิจารณาและอนุมัติรายการที่ตนหรือบุคคลที่อาจมีความขัดแย้งมีส่วนได้เสีย
หรือมีความขัดแย้งทางผลประโยชน์อื่นใด ทำกับบริษัทหรือบริษัทย่อย (ถ้ามี)
ยกเว้นเป็นการอนุมัติรายการที่เป็นไปตามนโยบาย
และหลักเกณฑ์ที่คณะกรรมการบริษัทฯพิจารณาและอนุมัติไว้แล้ว

  (จ) กำหนดนโยบาย เป้าหมาย แนวทาง แผนงานและงบประมาณของบริษัทฯ
  ควบคุมกำกับดูแลการบริหาร
  และการจัดการของผู้อำนวยการให้เป็นไปตามนโยบายที่ได้รับมอบหมาย เว้นแต่ในเรื่องดังต่อไปนี้
  คณะกรรมการต้องได้รับมติอนุมัติจากที่ประชุมผู้ถือหุ้นก่อนการดำเนินการอันได้แก่
  เรื่องที่กฎหมายกำหนดให้ต้องได้รับมติอนุมัติจากที่ประชุมผู้ถือหุ้น เช่น การเพิ่มทุน การลดทุน
  การขายหรือโอนกิจการของบริษัททั้งหมด หรือบางส่วนที่สำคัญให้แก่บุคคลอื่น หรือการซื้อ
  หรือรับโอนกิจการของบริษัทอื่นมาเป็นของบริษัท การแก้ไขหนังสือบริคณห์สนธิหรือข้อบังคับ เป็นต้น

นอกจากนี้ คณะกรรมการบริษัทฯ ยังมีขอบเขต
หน้าที่ในการกำกับดูแลให้บริษัทปฏิบัติตามฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย เช่น การทำรายการที่เกี่ยวโยงกัน
และการซื้อหรือขายทรัพย์สินที่สำคัญตามกฎเกณฑ์ของตลาดหลักทรัพย์แห่งประเทศไทย
หรือกฎหมายที่เกี่ยวข้องกับธุรกิจของบริษัทฯ

  (ฉ) พิจารณาโครงสร้างการบริหารงาน แต่งตั้งผู้อำนวยการและคณะกรรมการอื่นตามความ

  เหมาะสม

(ช) ติดตามผลการดำเนินงานให้เป็นไปตามแผนงานและงบประมาณอย่างต่อเนื่อง

  (ซ) กรรมการจะต้องไม่ประกอบกิจการอันมีสภาพอย่างเดียวกันและเป็นการแข่งขันกับกิจการของ

  บริษัทฯ หรือเข้าเป็นหุ้นส่วนในห้างหุ้นส่วนสามัญ
  หรือเป็นหุ้นส่วนไม่จำกัดความรับผิดในห้างหุ้นส่วนจำกัด หรือเป็นกรรมการของบริษัทเอกชน
  หรือบริษัทอื่นที่ประกอบกิจการอันมีสภาพอย่างเดียวกัน และเป็นการแข่งขันกับกิจการของบริษัทฯ
  ไม่ว่าจะทำเพื่อประโยชน์ตนหรือเพื่อประโยชน์ผู้อื่น
  เว้นแต่จะได้แจ้งให้ที่ประชุมผู้ถือหุ้นทราบก่อนที่จะมีมติแต่งตั้ง

  (ฌ) กรรมการต้องแจ้งให้บริษัทฯ
  ทราบโดยไม่ชักช้าหากมีส่วนได้เสียไม่ว่าโดยตรงหรือโดยอ้อมใน

  สัญญาที่ บริษัทฯ ทำขึ้น หรือถือหุ้น หรือหุ้นกู้เพิ่มขึ้นหรือลดลงในบริษัทหรือบริษัทในเครือ

ขอบเขต หน้าที่ และความรับผิดชอบของประธานกรรมการ

  (ก) ร่วมพิจารณาเรื่องการจัดสรรงบประมาณประจำปีตามที่ฝ่ายจัดการเสนอ
  ก่อนที่จะนำเสนอให้คณะกรรมการบริษัทฯ พิจารณาอนุมัติ

  (ข) อนุมัติการจัดซื้อจัดจ้างในวงเงินไม่เกิน 10,000,000 บาทต่อครั้ง

ทั้งนี้
อำนาจของประธานกรรมการจะไม่รวมถึงอำนาจในการอนุมัติรายการใดที่อาจมีความขัดแย้งหรือรายการใดที่ประธานกรรมการหรือบุคคลที่เกี่ยวโยงกันกับประธานกรรมการมีส่วนได้ส่วนเสีย
หรือผลประโยชน์ในลักษณะอื่นใดขัดแย้งกับบริษัทฯ หรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการ
และ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัทฯ
หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทฯ
ที่คณะกรรมการกำหนดกรอบการพิจารณาไว้ชัดเจนแล้ว

คณะกรรมการตรวจสอบ

ณ วันที่ 31 กรกฎาคม 2558 คณะกรรมการตรวจสอบ ประกอบด้วยกรรมการ 5 ท่าน ดังนี้

1.  นายไกรศักดิ์ ขัดคำ ประธานกรรมการตรวจสอบ

2.  พล.ต.อ.สวัสดิ์ อมรวิวัฒน์ กรรมการตรวจสอบ

3.  นพ.ปรีดี เหตระกูล กรรมการตรวจสอบ

4.  รศ.นพ.เชิดศักดิ์ ธีระบุตร กรรมการตรวจสอบ

5.  ผศ.ดร.ปัญญา อิสระวรวาณิช กรรมการตรวจสอบ

โดยมีผศ.ดร.ปัญญา อิสระวรวาณิช ซึ่งปัจจุบันดำรงตำแหน่งรองคณบดีฝ่ายการนักศึกษา
ประจำภาควิชาการบัญชี คณะพาณิชยศาสตร์และการบัญชี มหาวิทยาลัยธรรมศาสตร์
และเป็นผู้สอบบัญชีรับอนุญาตแห่งประเทศไทย
เป็นผู้มีความรู้และประสบการณ์ทางด้านบัญชีและการเงิน

รักษาการเลขานุการคณะกรรมการตรวจสอบ

นายพัฒนพงศ์ สมานเกียรติสกุล

ขอบเขต หน้าที่ และความรับผิดชอบของคณะกรรมการตรวจสอบ มีดังนี้

  (ก) สอบทานให้บริษัทฯ มีการรายงานทางการเงินอย่างถูกต้องและเพียงพอ
  โดยประสานงานกับผู้สอบบัญชีและผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี
  คณะกรรมการตรวจสอบอาจเสนอแนะให้ผู้สอบบัญชีสอบทานหรือตรวจสอบรายการใด ๆ
  ที่เห็นว่าจำเป็นและเป็นเรื่องสำคัญในระหว่างการตรวจสอบบัญชีของบริษัทฯ ได้

  (ข) สอบทานให้บริษัทฯ มีระบบการควบคุมภายใน (Internal Control)
  และการตรวจสอบภายใน (Internal Audit) ที่เหมาะสมและมีประสิทธิภาพ
  โดยสอบทานร่วมกับผู้สอบบัญชี และผู้ตรวจสอบภายใน

  (ค) สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

  (ง) พิจารณา คัดเลือก เสนอแต่งตั้ง และเสนอค่าตอบแทนผู้สอบบัญชีของบริษัทฯ
  โดยคำนึงถึงความน่าเชื่อถือความเพียงพอของทรัพยากรและปริมาณงานตรวจสอบของบริษัทผู้สอบ
  บัญชีนั้น
  รวมถึงความเป็นอิสระและประสบการณ์ของบุคลากรที่ได้รับมอบหมายให้ทำการตรวจสอบบัญชีของบริษัทฯ

  (จ) พิจารณาการเปิดเผยข้อมูลของบริษัทฯ ในกรณีที่เกิดรายการที่เกี่ยวโยงกัน
  หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

  (ฉ) ปฏิบัติการอื่นใดตามที่คณะกรรมการของบริษัทฯ มอบหมาย
  และคณะกรรมการตรวจสอบเห็นชอบด้วย เช่น
  ทบทวนนโยบายการบริหารทางการเงินและการบริหารความเสี่ยง
  ทบทวนการปฏิบัติตามจรรยาบรรณทางธุรกิจของผู้บริหารของบริษัทฯ ในรายงานสำคัญ ๆ
  ที่ต้องเสนอสาธารณชนตามที่กฎหมายกำหนด ได้แก่ บทรายงานและการวิเคราะห์ของฝ่ายบริหาร
  เป็นต้น

  (ช) จัดทำรายงานการสอบทานกิจกรรมของคณะกรรมการตรวจสอบ
  โดยเปิดเผยไว้ในรายงานประจำปีของบริษัทฯ
  ซึ่งรายงานดังกล่าวต้องลงนามโดยประธานคณะกรรมการตรวจสอบ
  รวมทั้งให้ความเห็นเกี่ยวกับกระบวนการจัดทำและการเปิดเผยข้อมูลในรายงานทางการเงินถึงความถูกต้องครบถ้วนและเชื่อถือได้
  และความเห็นเกี่ยวกับความเพียงพอของระบบการควบคุมภายในของบริษัทฯ
  ลงนามโดยประธานคณะกรรมการตรวจสอบ

  (ซ) รายงานการดำเนินงานของคณะกรรมการตรวจสอบ ให้คณะกรรมการบริษัทฯ
  ทราบเป็นประจำอย่างน้อยไตรมาสละหนึ่งครั้ง

  (ฌ) ร่วมให้ความเห็นในการพิจารณาผลงาน การแต่งตั้ง การถอดถอน
  และกำหนดค่าตอบแทนของผู้ตรวจสอบภายใน

  (ญ) ประชุมร่วมกับผู้สอบบัญชีและผู้ตรวจสอบภายใน โดยไม่มีฝ่ายบริหารเข้าร่วมประชุม
  อย่างน้อยปีละ 1 ครั้ง เพื่อขอความเห็นในเรื่องต่าง ๆ

โดยกำหนดวาระการดำรงตำแหน่งของกรรมการตรวจสอบของบริษัทฯ ดังต่อไปนี้

- ประธานกรรมการตรวจสอบ 2 ปี

- กรรมการตรวจสอบ 2 ปี

ทั้งนี้ เมื่อครบวาระการดำรงตำแหน่งแล้ว
ประธานกรรมการตรวจสอบและกรรมการตรวจสอบที่พ้นจากตำแหน่งตามวาระอาจได้รับการแต่งตั้งให้กลับเข้าดำรงตำแหน่งได้อีก

คุณสมบัติของกรรมการตรวจสอบและกระบวนการสรรหา

คณะกรรมการบริษัทฯ จะเป็นผู้แต่งตั้งคณะกรรมการตรวจสอบอย่างน้อย 5 ท่าน
ที่มีคุณสมบัติตามที่กฎหมายว่าด้วยหลักทรัพย์และตลาดหลักทรัพย์ รวมถึงประกาศข้อบังคับ
และ/หรือระเบียบของคณะกรรมการกำกับหลักทรัพย์และตลาดหลักทรัพย์แห่งประเทศไทยกำหนด
ทั้งนี้กรรมการตรวจสอบอย่างน้อย 1 ท่าน ต้องเป็นผู้มีความรู้ด้านการบัญชีและการเงิน
โดยแต่ละท่านจะมีวาระการดำรงตำแหน่งคราวละ 2 ปี โดยกรรมการตรวจสอบต้องมีคุณสมบัติดังนี้

  1) ถือหุ้นไม่เกินร้อยละห้าของจำนวนหุ้นที่มีสิทธิออกเสียงทั้งหมดของบริษัทฯ บริษัทใหญ่ บริษัทย่อย
  บริษัทร่วมหรือนิติบุคคลของบุคคลที่อาจมีความขัดแย้ง

  2) ไม่มีส่วนร่วมในการบริหารของบริษัทฯ ไม่เป็นลูกจ้าง พนักงาน ที่ปรึกษาที่ได้เงินเดือนประจำ
  หรือผู้มีอำนาจควบคุมบริษัทฯ บริษัทใหญ่ บริษัทย่อย บริษัทร่วม
  หรือนิติบุคคลของบุคคลที่อาจมีความขัดแย้ง

  3) ไม่มีความสัมพันธ์ทางสายโลหิต ทางการสมรส
  หรือโดยการจดทะเบียนตามกฎหมายกับบุคคลที่อาจมีความขัดแย้งในระดับ บิดา มารดา บุตร
  หรือญาติสนิท

  4) ไม่มีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม หรือนิติบุคคลของ

  บุคคลที่อาจมีความขัดแย้งในลักษณะที่อาจเป็นการขัดขวางการใช้วิจารณญาณอย่างอิสระ และ

  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของ

  บริษัทฯ

  5) เป็นผู้มีความรู้ความสามารถและประสบการณ์ที่เพียงพอ ที่จะสามารถทำหน้าที่ในการสอบทาน

  ความน่าเชื่อถือของงบการเงิน รวมถึงทำหน้าที่อื่นในฐานะกรรมการตรวจสอบ

  6) กรรมการตรวจสอบต้องสามารถแสดงความเห็น
  และให้ข้อแนะนำต่อรายงานการตรวจสอบระบบควบคุมภายในจากฝ่ายตรวจสอบภายใน
  หรือผู้ให้บริการตรวจสอบภายในของบริษัทฯ

8.2 ผู้บริหาร

ณ วันที่ 31 กรกฎาคม 2558 คณะผู้บริหารประกอบด้วย ผู้บริหาร 12 ท่าน ดังนี้

  1. นพ.เจริญ มีนสุข ประธานฝ่ายแพทย์

  2. ศ.คลินิกเกียรติคุณ นพ.ชัยพร ภัทราคม ผู้อำนวยการแพทย์

  และผู้อำนวยการฝ่ายปฏิบัติการพิเศษ

  3. นายประภัทร สุทธาเวศ รักษาการผู้อำนวยการบริหาร

  4. นพ.วีระชัย พึ่งรัศมี รองผู้อำนวยการแพทย์

  5 นางน้ำเพ็ชร สรัคคานนท์ รองผู้อำนวยการแพทย์ งานพยาบาล

  6. นางชฎารัตน์ ศิริวัฒน์ รองผู้อำนวยการฝ่ายปฏิบัติการพิเศษ

  7. นางสาวมาลี บุญลีชัย รองผู้อำนวยการบริหาร

  8 นายปิติภัทร สิหนาทกถากุล ผู้ช่วยผู้อำนวยการบริหาร

  9 . นายภูมิ จันทรตรี ผู้ช่วยผู้อำนวยการบริหาร

  10.นางดารณี ทับแก่น ผู้ช่วยผู้อำนวยการบริหาร

  (เริ่ม 1 มิถุนายน 2558)

  11. นางสาวทิพยวรรณ ศรีชัยวรนาถ ผู้ช่วยผู้อำนวยการแพทย์

  งานวิชาการพยาบาล

  12. นางวิบูลย์ลักษณ์ วิสิฐนรภัทร ผู้ช่วยผู้อำนวยการแพทย์

  งานบริการพยาบาล

ขอบเขต หน้าที่ และความรับผิดชอบของประธานฝ่ายแพทย์

ประธานฝ่ายแพทย์มีอำนาจ หน้าที่ และความรับผิดชอบให้คำปรึกษา แนะนำแก่แพทย์
กำหนดนโยบายด้านการแพทย์ ดังต่อไปนี้

1.  กำกับดูแลนโยบายด้านการแพทย์ของบริษัทฯ ให้เป็นไปตามกฎระเบียบของกระทรวงสาธารณสุข

2.  เป็นที่ปรึกษาให้คำแนะนำเพื่อให้แพทย์ประกอบวิชาชีพตามมาตรฐานและจรรยาบรรณ

ทั้งนี้ อำนาจของประธานฝ่ายแพทย์ จะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่ประธานฝ่ายแพทย์ หรือบุคคลที่เกี่ยวโยงกันกับประธานฝ่ายแพทย์ มีส่วนได้เสีย
หรือผลประโยชน์ในลักษณะอื่นใดขัดแย้งกับบริษัทฯหรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการ
และ/หรือที่ประชุมผู้ถือหุ้นเพื่อพิจารณาและอนุมัติ รายการดังกล่าวตามที่ข้อบังคับของบริษัทฯ
หรือกฎหมายที่เกี่ยวข้องกำหนดเว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทฯที่คณะกรรมการกำหนดกรอบการพิจารณาไว้ชัดเจนแล้ว

ขอบเขต หน้าที่ และความรับผิดชอบของผู้อำนวยการแพทย์

ผู้อำนวยการแพทย์ มีอำนาจ หน้าที่
และความรับผิดชอบในการบริหารงานในเรื่องเกี่ยวกับการดำเนินงานตามปกติธุระด้านแพทย์
ดังต่อไปนี้

  (ก) ควบคุมดูแลการให้บริการรักษาพยาบาล รวมถึงการบริหารงานประจำวันของแพทย์ พยาบาล
  เภสัชกร และบุคลากรทางการแพทย์อื่นๆ ให้เป็นไปตามกฎระเบียบของกระทรวงสาธารณสุข
  แพทยสภา สภาพยาบาล เภสัชสภา

  (ข) ดำเนินการหรือปฏิบัติงานให้เป็นไปตามนโยบาย แผนงาน
  และงบประมาณที่ได้อนุมัติจากคณะกรรมการบริษัทฯ

  (ค) พิจารณาคัดเลือกบุคลากรทางการแพทย์ที่มีความรู้ ความชำนาญ มาร่วมงานกับโรงพยาบาล
  หรือให้ออกจากงาน

  (ง) พิจารณาควบคุมดูแลการพิจารณาคัดเลือก ยา เวชภัณฑ์ เครื่องมือทางการแพทย์
  และอุปกรณ์ที่เกี่ยวข้องทางการแพทย์

  (จ) ร่วมกับผู้อำนวยการตามสายงานพิจารณาเงินเดือน เงินบำเหน็จ
  เงินค่าตอบแทนซึ่งได้รับอนุมัติจากคณะกรรมการบริษัทฯ ให้แก่พนักงาน หรือลูกจ้างของบริษัทฯ
  หรือบุคคลใดๆ ที่กระทำกิจการให้บริษัทฯ

  (ฉ)
  ควบคุมดูแลการรักษามาตรฐานของการให้บริการให้มีคุณภาพซึ่งรับรองโดยสถาบันรับรองคุณภาพโรงพยาบาล

ทั้งนี้ อำนาจของผู้อำนวยการแพทย์จะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่ผู้อำนวยการแพทย์หรือบุคคลที่เกี่ยวโยงกันกับผู้อำนวยการแพทย์มีส่วนได้เสีย
หรือผลประโยชน์ในลักษณะอื่นใดขัดแย้งกับบริษัทฯ หรือบริษัทฯย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการ
และ/หรือที่ประชุมผู้ถือหุ้นเพื่อพิจารณา และอนุมัติรายการดังกล่าวตามที่ข้อบังคับของบริษัทฯ
หรือกฎหมายที่เกี่ยวข้องกำหนดเว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทที่คณะกรรมการกำหนดกรอบการพิจารณาไว้ชัดเจนแล้ว

ขอบเขต หน้าที่ และความรับผิดชอบของผู้อำนวยการฝ่ายปฏิบัติการพิเศษ

ผู้อำนวยการฝ่ายปฏิบัติการพิเศษ มีอำนาจ หน้าที่
และความรับผิดชอบงานด้านการพัฒนาคุณภาพทั้งหมดในโรงพยาบาลฯ ดังต่อไปนี้

(1) ดูแลรับผิดชอบงานด้านพัฒนาคุณภาพทั้งหมดในโรงพยาบาลฯ

(2) ดูแลรับผิดชอบในการบริหารความเสี่ยงด้านบริการตรวจรักษาพยาบาลในโรงพยาบาลฯ ทั้งหมด

(3) ดำเนินการหรือปฏิบัติงานให้เป็นไปตามนโยบาย แผนงาน
    และงบประมาณที่ได้รับอนุมัติจากคณะกรรมการบริษัทฯ

(4) ร่วมกับผู้อำนวยการตามสายงานพิจารณาเงินเดือน เงินบำเหน็จ เงินค่าตอบแทน
    ซึ่งได้รับอนุมัติจากคณะกรรมการบริษัทฯ ให้แก่พนักงาน หรือลูกจ้างของบริษัทฯ หรือบุคคลใด ๆ
    ที่กระทำกิจการให้บริษัทฯ

(5) ควบคุมการรักษามาตรฐานของการให้บริการให้มีคุณภาพซึ่งรับรองโดยสถาบันรับรองคุณภาพโรงพยาบาล

ทั้งนี้
อำนาจของผู้อำนวยการฝ่ายปฏิบัติพิเศษจะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่ผู้อำนวยการฝ่ายปฏิบัติการพิเศษ
หรือบุคคลที่เกี่ยวโยงกันกับผู้อำนวยการฝ่ายปฏิบัติการพิเศษมีส่วนได้เสีย
หรือผลประโยชน์ในลักษณะอื่นใดขัดแย้งกับบริษัทฯ หรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการ
และ/หรือที่ประชุมผู้ถือหุ้นเพื่อพิจารณาและอนุมัติรายการดังกล่าวตามที่ข้อบังคับของบริษัทฯ
หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทฯ
ที่คณะกรรมการกำหนดกรอบการพิจารณาไว้ชัดเจนแล้ว

ขอบเขต หน้าที่ และความรับผิดชอบของผู้อำนวยการบริหาร

ผู้อำนวยการบริหาร มีอำนาจ หน้าที่
และความรับผิดชอบในการบริหารงานในเรื่องเกี่ยวกับการดำเนินงานตามปกติธุระและงานบริหารของบริษัทฯ
ดังต่อไปนี้

(1) ควบคุมดูแลการดำเนินกิจการ และ/หรือบริหารงานประจำวันของบริษัทฯ

(2) ดำเนินการหรือปฏิบัติงานให้เป็นไปตามนโยบาย แผนงาน
    และงบประมาณที่ได้อนุมัติจากคณะกรรมการบริษัทฯ

  (ค) พิจารณาเรื่องการจัดสรรงบประมาณประจำปีตามที่ฝ่ายจัดการเสนอก่อนที่จะนำเสนอให้
  คณะกรรมการบริษัทฯ พิจารณาอนุมัติ ทั้งนี้ให้รวมถึงการพิจารณาและอนุมัติการเปลี่ยนแปลงและ
  เพิ่มเติมงบประมาณรายจ่ายประจำปีในระหว่างที่ไม่มีการประชุมคณะกรรมการบริษัทฯ ในกรณี
  เร่งด่วน และให้นำเสนอคณะกรรมการบริษัทฯ เพื่อทราบในที่ประชุมคราวต่อไป

  (ง) อนุมัติการจัดซื้อจัดจ้างในวงเงินไม่เกิน 300,000 บาทต่อครั้ง

  (จ) ร่วมกับผู้อำนวยการตามสายงานพิจารณาเงินเดือน เงินบำเหน็จ
  เงินค่าตอบแทนซึ่งได้รับอนุมัติจากคณะกรรมการบริษัทฯให้แก่พนักงานหรือลูกจ้างของบริษัทหรือบุคคลใดๆ
  ที่กระทำกิจการให้บริษัทฯ

  (ฉ) เป็นผู้รับมอบอำนาจของบริษัทฯ ในการบริหารกิจการของบริษัทฯ ให้เป็นไปตามวัตถุประสงค์
  ข้อบังคับ นโยบาย ระเบียบ ข้อกำหนด คำสั่ง มติที่ประชุมผู้ถือหุ้น
  และ/หรือมติที่ประชุมคณะกรรมการของบริษัทฯ ทุกประการ

ทั้งนี้ อำนาจของผู้อำนวยการบริหาร จะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่ผู้อำนวยการบริหารหรือบุคคลที่เกี่ยวโยงกันกับผู้อำนวยการบริหารมีส่วนได้เสีย
หรือผลประโยชน์ในลักษณะอื่นใดขัดแย้งกับบริษัทฯหรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการ
และ/หรือที่ประชุมผู้ถือหุ้น เพื่อพิจารณาและอนุมัติรายการดังกล่าวตามที่ข้อบังคับของบริษัทฯ
หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทฯ
ที่คณะกรรมการกำหนดกรอบการพิจารณาไว้ชัดเจนแล้ว

นอกจากนี้ ที่ประชุมคณะกรรมการบริษัทฯ
มีมติเพิ่มอำนาจรองผู้อำนวยการบริหารให้มีอำนาจอนุมัติการจัดซื้อจัดจ้างในวงเงินไม่เกิน 300,000
บาทต่อครั้งเช่นเดียวกับผู้อำนวยการบริหาร ทั้งนี้
การมอบอำนาจดังกล่าวจะไม่รวมถึงอำนาจในการอนุมัติรายการใดที่อาจมีความขัดแย้ง
หรือรายการใดที่ผู้รับมอบอำนาจหรือบุคคลที่เกี่ยวโยงกัน มีส่วนได้ส่วนเสีย
หรือผลประโยชน์ในลักษณะอื่นใดขัดแย้งกับบริษัทฯ หรือบริษัทย่อย (ถ้ามี)
ตามกฎเกณฑ์ของตลาดหลักทรัพย์แห่งประเทศไทย ซึ่งการอนุมัติรายการในลักษณะ
ดังกล่าวจะต้องเสนอต่อที่ประชุมคณะกรรมการ และ/หรือที่ประชุมผู้ถือหุ้น
เพื่อพิจารณาและอนุมัติรายการดังกล่าวตามที่ข้อบังคับของบริษัทฯ
หรือกฎหมายที่เกี่ยวข้องกำหนดเว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทฯ
ที่คณะกรรมการกำหนดกรอบการพิจารณาไว้ชัดเจนแล้ว

8.3 เลขานุการบริษัทฯ

คณะกรรมการบริษัทฯ ได้แต่งตั้ง นายภูมิ จันทรตรี ดำรงตำแหน่งเลขานุการบริษัท

8.4 ค่าตอบแทนกรรมการและผู้บริหาร

บริษัทฯ ได้จ่ายค่าตอบแทนกรรมการ และผู้บริหาร รวมทั้งค่าตอบแทนอื่น ๆ สำหรับปีสิ้นสุดวันที่ 31
กรกฎาคม 2558 ดังต่อไปนี้

(1) ค่าตอบแทนรวมของกรรมการบริษัทฯ ในรูปแบบค่าเบี้ยประชุม และสวัสดิการ ดังนี้

[]

ค่าตอบแทนกรรมการ คือ ค่าตอบแทนที่จ่ายให้แก่กรรมการของบริษัทฯ
โดยไม่รวมเงินเดือนและผลประโยชน์ที่เกี่ยวข้องที่จ่ายให้แก่ผู้บริหาร
และค่าตอบแทนกรรมการดังกล่าวได้รับอนุมัติจากที่ประชุมผู้ถือหุ้นแล้ว

สำหรับสวัสดิการการรักษาพยาบาลของกรรมการและครอบครัวจำนวน 800,000 บาทต่อปีนั้น ในปี
2558 สวัสดิการดังกล่าวคิดเป็นเงินจำนวน 2,783,063 บาท
ปรากฏตามหมายเหตุประกอบงบการเงินข้อ 6 ทั้งนี้ กรณีใช้สิทธิสวัสดิการเกินวงเงินดังกล่าว
บริษัทฯ จะดำเนินการเรียกเก็บตามขั้นตอนต่อไป

(2) ค่าตอบแทนของกรรมการบริหารและผู้บริหาร

ค่าตอบแทนรวมของกรรมการบริหาร และผู้บริหารของบริษัทฯ ประจำปี 2558 คิดเป็นเงิน 29.86
ล้านบาท โดยที่ค่าตอบแทนดังกล่าวรวมถึงเงินเดือน ค่าแพทย์
และผลประโยชน์ที่เกี่ยวข้องของผู้บริหาร

8.5 บุคลากร

ณ วันที่ 31 กรกฎาคม 2558 บริษัทฯ มีพนักงานประจำ 1,138 คน และพนักงานชั่วคราว 92 คน
รวมทั้งสิ้น 1,230 คน โดยมีค่าใช้จ่ายเกี่ยวกับเงินเดือน ค่าแรงและผลประโยชน์อื่นของพนักงาน
สำหรับปี 2558 ดังนี้

[]

[]

9. การกำกับดูแลกิจการ

บริษัทฯ ได้ให้ความสำคัญกับการดำเนินงานภายใต้หลักธรรมาภิบาล โดยคณะกรรมการบริษัทฯ
ได้ปฏิบัติตามแนวทางปฏิบัติที่ดีของกรรมการบริษัทจดทะเบียนตามที่ตลาดหลักทรัพย์กำหนดไว้ในข้อพึงปฏิบัติที่ดีสำหรับกรรมการบริษัทจดทะเบียน
(Code of Best Practice for Directors of Listed Companies)

นอกจากนี้ บริษัทฯ ยังนำหลักการการกำกับดูแลกิจการที่ดี 15 ข้อ (Principle of Good
Corporate Governance) เป็นแนวทางในการดำเนินงานของบริษัทฯ
เพื่อประโยชน์และเป็นการเสริมสร้างความโปร่งใสของบริษัทฯ และประสิทธิภาพของฝ่ายจัดการ
อันจะสร้างความเชื่อมั่นให้เกิดขึ้นแก่ผู้ถือหุ้น ผู้ลงทุน และผู้ที่เกี่ยวข้องทุกฝ่าย
โดยมีรายละเอียดดังต่อไปนี้

9.1 นโยบายเกี่ยวกับการกำกับดูแลกิจการ

คณะกรรมการบริษัทฯได้ตระหนักถึงความสำคัญของการกำกับดูแลกิจการที่ดี เพื่อช่วยให้บริษัทฯ
สามารถควบคุมการดำเนินงานของบริษัทฯ ให้เป็นไปด้วยความโปร่งใสและมีประสิทธิภาพ
รวมทั้งเพิ่มขีดความสามารถในการแข่งขันของกิจการและเพิ่มความเชื่อมั่นให้แก่ผู้ถือหุ้น นักลงทุน
และผู้เกี่ยวข้องทุกฝ่าย
โดยนโยบายสนับสนุนการกำกับดูแลกิจการจะครอบคลุมในเรื่องสิทธิและความเท่าเทียมของผู้ถือหุ้นและผู้มีส่วนได้เสีย
บทบาท หน้าที่ ความรับผิดชอบ และความเป็นอิสระของคณะกรรมการบริษัทฯ
การเปิดเผยข้อมูลโปร่งใส การควบคุมและบริหารความเสี่ยง และจริยธรรมธุรกิจ เป็นต้น

2. สิทธิของผู้ถือหุ้น

บริษัทฯ ให้ความสำคัญกับการปฏิบัติต่อผู้ถือหุ้นทุกๆ คนอย่างเท่าเทียมกัน
โดยในการประชุมผู้ถือหุ้นบริษัทฯในแต่ละครั้ง บริษัทฯ
ได้จัดส่งหนังสือนัดประชุมพร้อมข้อมูลประกอบการประชุมตามระเบียบวาระต่างๆ
ให้ผู้ถือหุ้นทราบล่วงหน้าไม่น้อยกว่า 7 วัน
เปิดโอกาสให้ผู้ถือหุ้นสามารถเสนอวาระการประชุมส่งคำถามเพิ่มเติม
เสนอบุคคลเข้าดำรงตำแหน่งกรรมการบริษัทฯ ก่อนวันประชุมใหญ่สามัญประจำปี ผ่านช่องทางต่างๆ
เช่น แจ้งผ่านส่วนของนักลงทุนสัมพันธ์บนเว็บไซต์ของบริษัทฯ ส่งอีเมลถึง
info@thainakarin.co.th
นอกจากนี้ในการประชุมผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัทฯ
สามารถแสดงความคิดเห็น และให้ข้อเสนอแนะต่างๆ ได้อย่างอิสระ และบริษัทฯ
มีนโยบายที่เปิดโอกาสให้ผู้ถือหุ้นที่ไม่สามารถเข้าร่วมประชุมได้
สามารถมอบอำนาจให้กรรมการตรวจสอบ
เป็นตัวแทนในการเข้าร่วมประชุมและออกเสียงลงคะแนนในที่ประชุมผู้ถือหุ้นได้
โดยภายหลังการประชุมบริษัทฯ ได้มีการจัดทำบันทึกรายงานการประชุมผู้ถือหุ้นอย่างครบถ้วนถูกต้อง

3. สิทธิของผู้มีส่วนได้เสีย

บริษัทฯ ให้ความสำคัญต่อสิทธิของผู้มีส่วนได้เสียทุกกลุ่มที่เกี่ยวข้อง ดังนี้

(ก) พนักงาน : บริษัทฯ ปฏิบัติต่อพนักงานทุกคนอย่างเท่าเทียม เป็นธรรม
และให้ผลตอบแทนที่เหมาะสมรวมทั้งให้จัดการอบรมและพัฒนาความรู้เฉพาะทางและความรู้ทางด้านภาษา
เป็นต้น

(ข) คู่ค้าและเจ้าหนี้ : บริษัทฯ ปฏิบัติต่อคู่ค้าและเจ้าหนี้อย่างเป็นธรรม
เป็นไปตามเงื่อนไขทางการค้า และ/หรือข้อตกลงในสัญญาที่ทำร่วมกัน
เพื่อก่อให้เกิดความสัมพันธ์อันดีทางธุรกิจซึ่งจะเป็นประโยชน์ทุกฝ่าย

(ค) ผู้ใช้บริการ : บริษัทฯ เอาใจใส่และรับผิดชอบต่อผู้ใช้บริการ
โดยการให้บริการที่มีคุณภาพและได้มาตรฐาน
รักษาความลับของคนไข้ภายใต้การปฏิบัติตามกฎหมายอย่างเคร่งครัด
และมีหน่วยงานรับข้อร้องเรียนผู้ใช้บริการเพื่อเร่งดำเนินการแก้ไขโดยเร็ว
รวมทั้งการประเมินผลความพึงพอใจของผู้ใช้บริการโดยจัดทำการวิจัยเพื่อสอบถามความพึงพอใจและความต้องการของผู้ใช้บริการเป็นประจำทุกไตรมาส

(ง) คู่แข่ง : บริษัทฯ ปฏิบัติตามกติกาการแข่งขันที่ดี
และหลีกเลี่ยงวิธีการที่ไม่สุจริตเพื่อทำลายคู่แข่ง

(จ) ผู้ถือหุ้น : บริษัทฯ มุ่งเน้นพัฒนาองค์กรให้มีการเติบโตอย่างต่อเนื่อง ส่งผลให้บริษัทฯ มีรายได้
ผลกำไร และมูลค่าของบริษัทฯ เพิ่มขึ้น ส่งผลให้ผู้ถือหุ้นของบริษัทได้รับผลตอบแทนสูงสุด

(ฉ) ชุมชนและสังคม : บริษัทฯ ให้ความสำคัญรับผิดชอบต่อสภาพแวดล้อมของชุมชนและสังคม
โดยเฉพาะอย่างยิ่งผลกระทบต่อสิ่งแวดล้อม โดยได้จัดให้มีกระบวนการในการรักษาสิ่งแวดล้อม
ได้แก่ การกำจัดขยะติดเชื้อ การกำจัดน้ำเสีย
การกำจัดขยะพิษอย่างมีประสิทธิภาพและได้มาตรฐานตามที่กฎหมายกำหนด นอกจากนี้
ในแต่ละปีบริษัทฯยังมีการจัดกิจกรรมให้บริการตรวจรักษาโรคทั่วไปให้แก่ชุมชนโดยไม่คิดค่าใช้จ่ายใดๆ

4. การประชุมผู้ถือหุ้น

ในการประชุมผู้ถือหุ้นสามัญประจำปี บริษัทฯ ได้มีการพัฒนารูปแบบการประชุมและเปิดโอกาสให้
ผู้ถือหุ้นทุกรายมีสิทธิอย่างเท่าเทียมในการตรวจสอบการดำเนินการของบริษัทฯ การซักถาม
และการเสนอความคิดเห็นและข้อเสนอแนะต่างๆ ในที่ประชุม โดยภายหลังการประชุมบริษัทฯ
ได้มีการจัดทำบันทึกประเด็นซักถามและข้อคิดเห็นที่สำคัญไว้ในรายงานการประชุมผู้ถือหุ้นอย่างครบถ้วนถูกต้อง

  5. ภาวะผู้นำและวิสัยทัศน์

ถึงแม้ว่าบริษัทฯ ยังไม่มีคณะกรรมการสรรหา แต่คณะกรรมการบริษัทฯ
ก็ประกอบไปด้วยกรรมการผู้ที่มีความรู้ ความสามารถและประสบการณ์
โดยแบ่งออกเป็นผู้มีประสบการณ์ด้านแพทย์ ด้านบัญชี ด้านกฎหมาย
และกรรมการที่มีประสบการณ์ด้านบริหาร ทั้งนี้ คณะกรรมการบริษัทฯ จะเป็นผู้กำหนดนโยบาย
วิสัยทัศน์ กลยุทธ์ เป้าหมายการดำเนินธุรกิจ แผนธุรกิจ และงบประมาณของบริษัทฯ
ตลอดจนกำกับดูแลให้ฝ่ายจัดการดำเนินการให้เป็นไปตามนโยบาย เป้าหมาย
และแผนการที่กำหนดไว้อย่างมีประสิทธิภาพและประสิทธิผลภายใต้กรอบของกฎหมาย
ข้อบังคับของบริษัทฯ และมติที่ประชุมผู้ถือหุ้นของบริษัทฯ เพื่อประโยชน์สูงสุดของบริษัทฯ
และผู้ถือหุ้นโดยรวม

นอกจากนี้ คณะกรรมการได้จัดให้มีระบบควบคุม และการตรวจสอบภายใน
รวมถึงระบบบริหารความเสี่ยงที่มีประสิทธิผล
มีการติดตามในเรื่องดังกล่าวอย่างสม่ำเสมอโดยคณะกรรมการจะทำการกำกับดูแล
ในส่วนของคณะกรรมการย่อยและผู้บริหารในส่วนต่าง ๆ ดำเนินการตามนโยบายที่กำหนดไว้

6. ความขัดแย้งทางผลประโยชน์

ปัจจุบันบริษัทฯ
มีการกำหนดมาตรการป้องกันความขัดแย้งทางผลประโยชน์ที่อาจเกิดขึ้นจากการทำรายการระหว่างกันของบริษัทฯ
และบุคคลที่อาจมีความขัดแย้ง
โดยผู้บริหารและผู้มีส่วนได้เสียจะไม่สามารถเข้ามามีส่วนในการอนุมัติรายการดังกล่าวซึ่งรายการระหว่างกันดังกล่าว
ต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์
พระราชบัญญัติบริษัทมหาชนจำกัด พ.ศ.2535 ข้อบังคับ ประกาศ คำสั่ง
และข้อกำหนดของตลาดหลักทรัพย์แห่งประเทศไทย นอกจากนี้
บริษัทฯจะจัดให้คณะกรรมการตรวจสอบ (ผู้เชี่ยวชาญอิสระ) และผู้สอบบัญชีพิจารณาตรวจสอบ
และให้ความเห็นเกี่ยวกับความเหมาะสมของราคาและความสมเหตุสมผลของการทำรายการ
และจะทำการเปิดเผยรายการระหว่างกันดังกล่าวไว้ในหมายเหตุประกอบงบการเงินตามมาตรฐานบัญชีที่กำหนดโดยสมาคมผู้สอบบัญชีแห่งประเทศไทย
ทั้งนี้ บริษัทฯ
ได้กำหนดแนวทางในการพิจารณาอนุมัติรายการระหว่างกันที่อาจเกิดขึ้นในอนาคตไว้อย่างชัดเจน
ดังรายละเอียดที่ได้แสดงไว้ในเรื่องการควบคุมภายใน นอกจากนี้ บริษัทฯ
ได้กำหนดนโยบายและวิธีการดูแลไม่ให้ผู้บริหารและผู้ที่เกี่ยวข้องนำข้อมูลภายในของบริษัทฯไปใช้เพื่อผลประโยชน์ส่วนตน
โดยผู้บริหารต้องรายงานการเปลี่ยนแปลงการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์

7. จริยธรรมทางธุรกิจ

บริษัทฯ จัดทำแนวทางเกี่ยวกับจริยธรรมธุรกิจหรือจรรยาบรรณ (Code of Ethics or
Statement) เพื่อให้คณะกรรมการ ผู้บริหาร และพนักงานทุกคนในองค์กร
ยึดถือเป็นแนวทางการปฏิบัติหน้าที่ตามภารกิจของตนด้วยความซื่อสัตย์ สุจริต และเที่ยงธรรม
โดยบริษัทฯ จะกำกับและติดตามเพื่อให้มีการปฏิบัติตามแนวทางของจริยธรรมทางธุรกิจ
หรือจรรยาบรรณ ดังกล่าวอย่างจริงจัง รวมถึงการกำหนดบทลงโทษทางวินัยไว้ด้วย

8. การถ่วงดุลของกรรมการที่ไม่เป็นผู้บริหาร

ณ วันที่ 31 กรกฎาคม 2558 คณะกรรมการบริษัทฯ ประกอบด้วยกรรมการทั้งสิ้นจำนวน 15
ท่านซึ่งสามารถแบ่งเป็นกรรมการที่เป็นผู้บริหารจำนวน 6 ท่าน กรรมการที่ไม่เป็นผู้บริหารจำนวน 9
ท่าน และในจำนวนนี้มีกรรมการตรวจสอบซึ่งเป็นกรรมการที่เป็นกรรมการอิสระจำนวน 5 ท่าน
คิดเป็นร้อยละ 33 ของจำนวนกรรมการทั้งหมด

ทั้งนี้ กรรมการทุกท่านมีคุณสมบัติครบถ้วนตามประกาศตลาดหลักทรัพย์ฯ
ว่าด้วยคุณสมบัติและขอบเขตการดำเนินงานของคณะกรรมการตรวจสอบ
เพื่อมาปฏิบัติหน้าที่ในการตรวจสอบและถ่วงดุลการบริหารกิจการต่างๆ ของบริษัทฯ ให้มีความถูกต้อง
เป็นธรรม และเป็นไปเพื่อประโยชน์สูงสุดของผู้ถือหุ้น

9. การรวมหรือแยกตำแหน่ง

ผู้อำนวยการแพทย์และผู้อำนวยการบริหารไม่เป็นบุคคลเดียวกัน
โดยมีการแบ่งแยกหน้าที่ในการกำหนดนโยบายการกำกับดูแลการบริหารงานประจำ บริษัทฯ
มีการกำหนดขอบเขตอำนาจของแต่ละตำแหน่งไว้อย่างชัดเจน
ภายใต้มติของที่ประชุมคณะกรรมการบริษัทฯ
ผู้บริหารดังกล่าวไม่มีอำนาจเบ็ดเสร็จในเรื่องใดเรื่องหนึ่งโดยเฉพาะ
รวมทั้งอำนาจที่มอบให้บุคคลที่ได้รับมอบอำนาจจากตน
ไปอนุมัติหรือทำรายการที่ตนหรือบุคคลที่อาจมีความขัดแย้งมีส่วนได้ส่วนเสียหรืออาจมีความขัดแย้งทางผลประโยชน์ในลักษณะอื่นใดกับบริษัทฯ

10. ค่าตอบแทนกรรมการและผู้บริหาร

ที่ประชุมผู้ถือหุ้นของบริษัทฯ ได้กำหนดค่าตอบแทนของกรรมการไว้อย่างชัดเจน ทั้งนี้
การกำหนดค่าตอบแทนแก่กรรมการและผู้บริหารของบริษัทฯ จะสอดคล้องกับบทบาท หน้าที่
ความรับผิดชอบตามที่ได้รับมอบหมายซึ่งจะต้องกำหนดให้อยู่ในระดับที่สามารถจูงใจที่เหมาะสมและรักษาบุคลากรที่มีคุณภาพไว้กับบริษัทฯ
ได้ นอกจากนี้
การกำหนดค่าตอบแทนผู้บริหารจะเป็นไปตามหลักการและนโยบายที่คณะกรรมการบริษัทฯ กำหนด
ซึ่งสอดคล้องกับผลการดำเนินงานและผลประกอบการของบริษัทฯ
และผลการดำเนินงานของผู้บริหารแต่ละราย

11. การประชุมคณะกรรมการ

บริษัทฯ จัดให้มีการประชุมคณะกรรมการบริษัทฯอย่างน้อยทุก 3 เดือน
และจะจัดให้มีการประชุมพิเศษเพิ่มตามความจำเป็น ซึ่งตั้งแต่วันที่ 1 สิงหาคม 2557 จนถึงวันที่ 31
กรกฎาคม 2558 คณะกรรมการบริษัทฯ มีการประชุมรวมทั้งสิ้น 4 ครั้ง
โดยในแต่ละครั้งมีคณะกรรมการเข้าร่วมเกินกว่าร้อยละ 70 ของจำนวนกรรมการทั้งหมด ทั้งนี้
ในการประชุมแต่ละครั้ง
ได้มีการกำหนดวาระในการประชุมอย่างชัดเจนและมีการส่งหนังสือเชิญประชุมล่วงหน้าอย่างน้อย 7
วัน เพื่อให้คณะกรรมการบริษัทฯ ได้มีเวลาศึกษาข้อมูลอย่างเพียงพอก่อนเข้าร่วมประชุม
รวมทั้งได้มีการจดบันทึกการประชุมเป็นลายลักษณ์อักษร
และจัดเก็บรายงานการประชุมที่ผ่านการรับรองจากคณะกรรมการบริษัทฯ
พร้อมให้คณะกรรมการบริษัทฯ และผู้ที่เกี่ยวข้องตรวจสอบได้

นอกจากนี้ ในการดำเนินการประชุมในวาระใดที่กรรมการที่มีส่วนได้เสีย
หรือมีผลประโยชน์เกี่ยวข้อง ก่อนการพิจารณานั้น ๆ
กรรมการที่มีส่วนได้เสียจะออกจากที่ประชุมเพื่อให้ที่ประชุมพิจารณาเรื่องได้อย่างอิสระ

12. คณะอนุกรรมการ

คณะกรรมการบริษัทฯ ได้มีการแต่งตั้งคณะกรรมการตรวจสอบ
เพื่อช่วยในการกำกับดูแลกิจการของบริษัทฯโดยมีการกำหนดอำนาจหน้าที่ของคณะกรรมการตรวจสอบไว้อย่างชัดเจน
มีผู้อำนวยการบริหารและผู้อำนวยการแพทย์ เพื่อทำหน้าที่บริหารงานของบริษัทฯ
ให้เป็นไปตามนโยบายที่ได้กำหนดไว้ นอกจากนี้ บริษัทฯ ยังมีการจัดตั้งโครงสร้างคุณภาพ
เพื่อประโยชน์ในการส่งเสริมด้านการกำกับ ดูแล และบริหารงานของบริษัทฯ

และสำหรับคณะกรรมการเกี่ยวกับการกำกับดูแล บริหารจัดการด้านโครงสร้างคุณภาพ ประกอบด้วย
27 คณะกรรมการ ดังนี้

1) คณะกรรมการโรงพยาบาล

2) คณะกรรมการบริหารฝ่ายแพทย์

3) คณะกรรมการทีมนำพัฒนาคุณภาพ

4) คณะกรรมการองค์กรแพทย์

5) คณะกรรมการองค์กรพยาบาล

6) คณะกรรมการทันตแพทย์

7) คณะกรรมการ Facilitator

8) คณะกรรมการบริหารความเสี่ยง

9) คณะกรรมการสารสนเทศ

10) คณะกรรมการเภสัชกรรมและการบำบัด

11) คณะกรรมการบริหาร และพัฒนาทรัพยากรบุคคล

12) คณะกรรมการควบคุมโรคติดเชื้อ

13) คณะกรรมการประสานทรัพยากรทางการแพทย์

14) คณะกรรมการพัฒนาระบบเวชระเบียน

15) คณะกรรมการความปลอดภัย อาชีวอนามัยและสภาพแวดล้อมในการทำงาน

16) คณะกรรมการสหสาขาวิชาชีพศัลยกรรม

17) คณะกรรมการสหสาขาวิชาชีพกุมารเวชกรรม

18) คณะกรรมการสหสาขาวิชาชีพอายุรกรรม

19) คณะกรรมการสหสาขาวิชาชีพสูติ-นรีเวช

20) คณะกรรมการสหสาขาวิชาชีพหัวใจ

21) คณะกรรมการสหสาขาวิชาชีพกระดูกและข้อ

22) คณะกรรมการสหสาขาวิชาชีพตา หู คอ จมูก

23) คณะกรรมการสหสาขาวิชาชีพสูติกรรมและปริกำเนิด

24) คณะกรรมการสร้างเสริมสุขภาพ

25) คณะกรรมการจัดการความรู้

26) คณะกรรมการปลูกถ่ายไต

27) คณะกรรมการช่วยฟื้นคืนชีพ

โดยจะมีหน้าที่กำกับดูแลงานคุณภาพในการรักษาพยาบาลผู้ป่วย มีการเก็บรวบรวมข้อมูล
วิเคราะห์ข้อมูล จัดหาแนวทางหรือมาตรการในการพัฒนาคุณภาพการรักษาพยาบาลและการให้บริการ
เพื่อดำรงไว้ซึ่งการรักษาพยาบาลที่มีคุณภาพเป็นไปในทิศทางที่สอดคล้องกับมาตรฐานคุณภาพโรงพยาบาลและกฎเกณฑ์ที่เกี่ยวข้อง

สำหรับคณะกรรมการบริหารความเสี่ยงจะประกอบด้วยบุคลากรฝ่ายแพทย์ พยาบาล และฝ่ายบริหาร
จำนวน 17 ท่าน โดยจะมีหน้าที่และความรับผิดชอบในการกำหนดนโยบาย
ระบบบริหารความเสี่ยงด้านคุณภาพและความปลอดภัยของผู้ป่วยเป็นหลัก
คณะกรรมการบริหารความเสี่ยง ทำหน้าที่วิเคราะห์ถึงปัจจุจัยที่เป็นสาเหตุ
และมีการกำหนดมาตรการในการติดตามเหตุการณ์ที่เป็นสาเหตุของปัจจัยเสี่ยง
รวมทั้งมาตรการในการลดความเสี่ยง รวมถึงมอบหมายให้หน่วยงานที่เกี่ยวข้องติดตามความเสี่ยงนั้น
ๆ อย่างต่อเนื่อง ซึ่งเป็นไปตามมาตรฐาน HA

13. ระบบการควบคุมและการตรวจสอบภายใน

บริษัทฯ ให้ความสำคัญต่อระบบการควบคุมภายในสำหรับทั้งระดับบริหารและระดับปฏิบัติการ
โดยจัดให้มีการควบคุมดูแลการใช้ทรัพย์สินให้เกิดประโยชน์มากที่สุด
และมีการแบ่งแยกหน้าที่ความรับผิดชอบในการอนุมัติ การบันทึกรายการบัญชี
และการจัดเก็บดูแลทรัพย์สินออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม นอกจากนี้ บริษัทฯ
ยังมีการตรวจสอบภายในทางด้านการเงิน
รวมถึงระบบการรายงานทางการเงินเพื่อนำเสนอผู้บริหารสายงานที่รับผิดชอบเป็นระยะ

ปัจจุบัน บริษัทฯ ได้แต่งตั้ง บริษัท สอบบัญชีธรรมนิติ จำกัด เป็นผู้ตรวจสอบภายในของบริษัทฯ
นอกจากนี้ บริษัทฯ ได้กำหนดให้มีฝ่ายควบคุมและกำกับระบบภายในเพื่อทำหน้าที่ควบคุม กำกับ ดูแล
ระบบภายในให้มีประสิทธิภาพยิ่งขึ้นไปด้วย

14. รายงานของคณะกรรมการ

คณะกรรมการบริษัทฯ เป็นผู้รับผิดชอบต่องบการเงินของบริษัทฯ
และข้อมูลทางการเงินที่ปรากฏในรายงานประจำปี โดยงบการเงินของบริษัทฯ
จะจัดทำขึ้นตามมาตรฐานการบัญชีที่รับรองทั่วไปในประเทศไทย
มีการพิจารณาใช้นโยบายบัญชีที่เหมาะสมและถือปฏิบัติอย่างสม่ำเสมอ
และจัดทำภายใต้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

นอกจากนี้ ยังกำหนดให้คณะกรรมการตรวจสอบ ซึ่งประกอบด้วยกรรมการที่ไม่เป็นผู้บริหาร
และเป็นผู้มีความรู้ ความสามารถด้านบัญชีในคณะกรรมการตรวจสอบ
เป็นผู้ดูแลพิจารณากลั่นกรองรายงานทางงบการเงิน
รวมถึงการเปิดเผยข้อมูลในงบการเงินของบริษัทฯ

15. ความสัมพันธ์กับผู้ลงทุน

คณะกรรมการให้ความสำคัญต่อการเปิดเผยข้อมูลที่มีความถูกต้องครบถ้วนโปร่งใส และทั่วถึง
ทั้งรายงานข้อมูลทางการเงินและข้อมูลทั่วไปได้ ผ่านช่องทางการสอบถามทางโทรศัพท์ 0 2361
2727 และผ่านเว็ปไซต์ของบริษัทฯ คือ www.thainakarin.co.th โดยบริษัทฯ
มีนโยบายที่จะทำการพัฒนาในเรื่องดังกล่าวอย่างต่อเนื่อง

9.3 การกำกับดูแลการใช้ข้อมูลภายใน 

คณะกรรมการบริษัทฯ
ได้ตระหนักถึงความสำคัญของการป้องกันการนำข้อมูลภายในของบริษัทฯไปใช้เพื่อประโยชน์ส่วนตนเป็นอย่างยิ่ง
จึงมีนโยบายให้มีการเก็บรักษาข้อมูลซึ่งยังมิได้เปิดเผยต่อประชาชนไว้เป็นความลับ
โดยกำหนดให้รับรู้เฉพาะผู้มีส่วนเกี่ยวข้องเท่านั้น

ทั้งนี้ บริษัทฯ
ได้แจ้งให้กรรมการและผู้บริหารทุกคนรับทราบถึงภาระหน้าที่ในการรายงานการถือหลักทรัพย์ในบริษัทของตน
รวมถึงคู่สมรสและบุตรที่ยังไม่บรรลุนิติภาวะ
ตลอดจนรายงานการเปลี่ยนแปลงการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์ฯ
ตามมาตรา 59 และบทลงโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์
พ.ศ. 2535 แล้ว

อีกทั้ง บริษัทฯ ได้เพิ่มข้อกำหนดห้ามมิให้กรรมการ ผู้บริหาร พนักงาน รวมถึงคู่สมรส
และบุตรที่ยังไม่บรรลุนิติภาวะ ใช้ข้อมูลภายในของบริษัทฯ
ซึ่งยังมิได้เปิดเผยต่อสาธารณชนโดยเฉพาะข้อมูลทางการเงิน ในการหาประโยชน์ส่วนตน
รวมถึงในการซื้อ ขาย โอน หรือรับโอนหลักทรัพย์ของบริษัทฯ ด้วย
สำหรับกรณีที่ไม่เข้าข่ายกรณีข้างต้น กรรมการ
ผู้บริหารรวมถึงคู่สมรสและบุตรที่ยังไม่บรรลุนิติภาวะที่ทำการซื้อ ขาย โอน
หรือรับโอนหลักทรัพย์ของบริษัทฯ
จะต้องรายงานต่อสำนักงานคณะกรรมการกำกับหลักทรัพย์และตลาดหลักทรัพย์ ภายใน 3
วันนับแต่วันที่เกิดรายการขึ้น พร้อมทั้งส่งสำเนารายงานนี้ให้กับเลขานุการบริษัทฯ
เพื่อเก็บเป็นหลักฐานทุกครั้งที่ทำการซื้อ ขาย โอน หรือรับโอนหลักทรัพย์ดังกล่าว

ทั้งนี้ บริษัทฯ ได้กำหนดไว้ในคู่มือพนักงานของบริษัทฯ
ห้ามมิให้ผู้บริหารและพนักงานคนใดนำข้อมูลภายในของบริษัทฯ ไม่ว่าจะเป็นเรื่องใดๆ
ไปใช้เพื่อประโยชน์ส่วนตน
บริษัทฯถือว่าบุคคลดังกล่าวมีความผิดและจะถูกลงโทษตามข้อบังคับพนักงานของบริษัทฯ ต่อไป

การควบคุมภายใน 

บริษัทฯ ให้ความสำคัญต่อระบบการควบคุมภายในสำหรับทั้งระดับบริหารและระดับปฏิบัติการ
เพื่อป้องกันความเสียหายที่อาจเกิดขึ้นกับบริษัทฯ โดยรวม ครอบคลุมทั้งด้านการเงิน การดำเนินงาน
การบริหารความเสี่ยงและการกำกับดูแลการปฏิบัติงาน
ให้สามารถบรรลุวัตถุประสงค์เกี่ยวกับใช้ทรัพยากรให้เกิดประโยชน์สูงสุด
การดูแลรักษาและป้องกันทรัพย์สิน ลดความผิดพลาด การรั่วไหลและการสูญหาย
จัดให้มีการควบคุมดูแลและมีการแบ่งแยกหน้าที่ความรับผิดชอบในการอนุมัติ การบันทึกรายการ
และการจัดเก็บดูแลทรัพย์สินออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม นอกจากนี้ บริษัทฯ
ยังมีการตรวจสอบภายในทางด้านการเงิน รวมถึงระบบการรายงานทางการเงิน
ให้มีความถูกต้องเชื่อถือได้ เพื่อให้เป็นไปตามระเบียบ ข้อบังคับ กฎหมาย ที่เกี่ยวข้อง
โดยจัดให้มีระบบการติดตามโดยผู้บริหารสายงานที่รับผิดชอบอยู่เป็นระยะ
จากการประเมินของคณะกรรมการบริษัทฯ ร่วมกับคณะกรรมการตรวจสอบในปี 2558
ได้ประเมินความเพียงพอของระบบการควบคุมภายในของบริษัท 5 องค์ประกอบในด้านต่าง ๆ
ซึ่งมีความเชื่อมโยงกัน ดังนี้

1.  องค์กรและสภาพแวดล้อมของการควบคุม

บริษัทฯ มีโครงสร้างบริหารองค์กรอย่างเหมาะสม
มีการกำหนดขอบเขตอำนาจหน้าที่ความรับผิดชอบอย่างชัดเจน
มีนโยบายส่งเสริมวัฒนธรรมองค์กรให้พนักงานทุกระดับมีจิตสำนึกที่ดีในการปฏิบัติงานในหน้าที่ด้วยความรอบรู้
มีความรับผิดชอบ ให้ความสำคัญของระบบการควบคุมภายใน พนักงานทุกคนทราบถึงบทบาท อำนาจ
หน้าที่ และตระหนักถึงความรับผิดชอบของตน
ถือปฏิบัติตามนโยบายและคู่มือระเบียบวิธีปฏิบัติงานอย่างเคร่งครัด
เพื่อให้มีการสอบทานและรายงานความ เพียงพอ
ของการควบคุมภายในรวมถึงการปฏิบัติงานจริงว่าเป็นไปตามนโยบายที่กำหนดไว้อยู่อย่างต่อเนื่อง

2. การบริหารความเสี่ยง

บริษัทฯ มีการจัดตั้งคณะกรรมการบริหารความเสี่ยง
ซึ่งทำหน้าที่วิเคราะห์ถึงปัจจัยที่เป็นสาเหตุและมีการกำหนดมาตรการในการติดตามเหตุการณ์ที่เป็นสาเหตุของปัจจัยเสี่ยง
มาตรการในการลดความเสี่ยง และมีการกำหนดมาตรการในการรายงานอุบัติการณ์ (Incident
Report) และการติดตามเหตุการณ์ที่เป็นสาเหตุของปัจจัยเสี่ยง จัดแผนรองรับ
และกำหนดตัวผู้กำกับดูแลการสั่งการและประสานงานกรณีเกิดเหตุฉุกเฉิน
รวมทั้งมาตรการในการลดความเสี่ยง
รวมถึงมอบหมายให้หน่วยงานที่เกี่ยวข้องติดตามความเสี่ยงนั้นๆ อย่างต่อเนื่อง
ซึ่งเป็นไปตามมาตรฐาน HA

3. การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขต อำนาจหน้าที่และระดับการอนุมัติรายการ
และวงเงินอำนาจในการอนุมัติของฝ่ายบริหาร
และมีระเบียบและวิธีปฎิบัติกรณีเกิดความขัดแย้งทางผลประโยชน์ของกรรมการและผู้บริหารระดับสูงไว้อย่างชัดเจน
รวมทั้งมีการรายงานผลการดำเนินงานของฝ่ายบริหารต่อคณะกรรมการบริษัทฯ
เป็นวาระการประชุมอย่างสม่ำเสมอ โดยกำหนดไว้เป็นประจำทุก 3 เดือน

4. ด้านระบบสารสนเทศและการสื่อสารข้อมูล

บริษัทฯ ได้จัดให้มีระบบสารสนเทศอย่างเพียงพอ และมีการควบคุมความปลอดภัยในการเข้าถึงข้อมูล
เพื่อรักษาความลับของลูกค้าตามคำประกาศสิทธิผู้ป่วย
รวมถึงการจัดให้มีหน่วยงานสังเคราะห์คุณภาพของข้อมูลให้มีเนื้อหาถูกต้อง
เหมาะสมเพียงพอต่อการตัดสินใจ มีความเป็นปัจจุบัน มีการจัดเก็บที่ดี และมีรูปแบบที่เข้าใจง่าย
ตรงตามความต้องการของผู้ใช้ข้อมูล
นอกจากนี้ระบบสารสนเทศในส่วนของเวชระเบียนอิเล็คทรอนิคส์ (E-Medical Record)
ระบบจดหมายอิเล็คทรอนิคส์ (E-mail) รวมถึงระบบเครือข่ายภายในองค์กร (Intranet
Portal)
ยังช่วยเพิ่มความรวดเร็วในการติดต่อสื่อสารและการให้บริการกับทั้งภายในและภายนอกองค์กร
เพื่อให้ผู้มีส่วนเกี่ยวข้องโดยเฉพาะบุคลากรของบริษัทฯ มีความเข้าใจตรงกัน
สามารถปฏิบัติงานได้อย่างถูกต้อง
ประหยัดทรัพยากรสิ่งพิมพ์สามารถแบ่งปันความรู้ในการปฏิบัติงานได้ในวงกว้าง
นอกจากนี้ระบบสารสนเทศยังช่วยให้มีการรายงานข้อมูลที่สำคัญต่างๆ
ต่อผู้บริหารและคณะกรรมการของบริษัทฯ ได้ทันเวลาอย่างสม่ำเสมอ

5. ด้านระบบการติดตาม

บริษัทฯ จัดให้มีการประชุมเพื่อติดตามผลการดำเนินงาน
ความเสี่ยงและตัวชี้วัดการดำเนินงานของบริษัทฯอย่างสม่ำเสมอ
รวมทั้งจัดให้มีการดำเนินการบริหารความเสี่ยง
และวิเคราะห์หาสาเหตุตัวชี้วัดที่ไม่เป็นไปตามเป้าหมายในการดำเนินงานของบริษัทฯ
เพื่อนำไปดำเนินการแก้ไข
ตามที่คณะกรรมการตรวจสอบได้ให้ความเห็นไว้ในรายงานของคณะกรรมการตรวจสอบประจำปี
2557

9.4 การสรรหากรรมการและผู้บริหาร

การคัดเลือกบุคคลที่จะเข้าดำรงตำแหน่งเป็นกรรมการของบริษัทฯ
จะต้องผ่านที่ประชุมผู้ถือหุ้นเป็นผู้แต่งตั้งโดยใช้เสียงข้างมาก
โดยมิได้ผ่านขั้นตอนของคณะกรรมการสรรหา
อย่างไรก็ตามผู้ได้รับการคัดเลือกจะต้องมีคุณสมบัติตามเกณฑ์ของมาตรา 68
แห่งพระราชบัญญัติมหาชนจำกัด พ.ศ. 2535
โดยพิจารณาจากผู้ทรงคุณวุฒิที่มีพื้นฐานและความเชี่ยวชาญในสาขาอาชีพซึ่งเป็นประโยชน์ต่อการดำเนินธุรกิจของบริษัทฯ
มีภาวะความเป็นผู้นำ วิสัยทัศน์กว้างไกล มีคุณธรรมและจริยธรรม ประวัติการทำงานที่โปร่งใส
และมีความสามารถในการแสดงความคิดเห็นอย่างเป็นอิสระเป็นสำคัญ

ในการสรรหาผู้บริหาร บริษัทฯ
มีคณะอนุกรรมการซึ่งประกอบไปด้วยผู้บริหารระดับสูงจากทั้งฝ่ายแพทย์ ฝ่ายการพยาบาล ฝ่ายบริหาร
ร่วมพิจารณาคุณสมบัติและสัมภาษณ์เพื่อประเมินความสามารถและประสบการณ์ที่เกี่ยวข้อง
พร้อมกับมีมาตรการพิจารณากำหนดผลตอบแทนผู้บริหารระดับสูงตามหน้าที่และขอบเขตความรับผิดชอบ
โดยใช้ข้อมูลผลตอบแทนของอุตสาหกรรมเดียวกันและมีขนาดใกล้เคียงกัน

ค่าตอบแทนของผู้สอบบัญชี

ในปี 2558 ผู้สอบบัญชีของบริษัทฯ คือนางสาวกมลทิพย์ เลิศวิทย์วรเทพ ผู้สอบบัญชีรับอนุญาต
เลขทะเบียน 4377 จากบริษัทสำนักงาน อี วาย จำกัด(เดิมชื่อ บริษัท สำนักงาน เอินส์ท แอนด์
ยัง จำกัด) โดยมีค่าตอบแทนการสอบบัญชีเป็นจำนวนเงิน 960,000 บาทต่อปี
และค่าใช้จ่ายในการปฏิบัติงานตรวจสอบเช่น ค่าใช้จ่ายในการเดินทาง
และค่าทำสำเนาเอกสารเบิกจ่ายตามจริงแต่ไม่เกิน 30,000 บาท

10. ความรับผิดชอบต่อสังคม (Corporate Social Responsibility : CSR)

ตลอดระยะเวลา 22 ปี ที่โรงพยาบาลไทยนครินทร์ได้เปิดดำเนินการ ภายใต้วิสัยทัศน์
“ให้บริการอบอุ่นดุจญาติในราคาที่เป็นธรรม บริหารจัดการโปร่งใส มีประสิทธิภาพ
และบุคลากรมีความสุข” ประกอบกับจรรยาบรรณวิชาชีพให้การดูแลรักษาที่มีคุณภาพและมีมาตรฐาน
คณะผู้บริหารตระหนักอยู่เสมอว่าการดำเนินธุรกิจโรงพยาบาลไม่ได้ทำเพื่อแสวงหากำไรเพียงอย่างเดียวเท่านั้น
หากแต่เป็นธุรกิจที่ต้องให้ความใส่ใจดูแลในสุขภาพและคุณภาพชีวิตของประชาชน ชุมชน สังคม
และสิ่งแวดล้อม เพราะเชื่อมั่นว่าการมีส่วนรับผิดชอบต่อสังคม จะทำให้ธุรกิจเติบโต มั่นคง
และยั่งยืนได้อย่างแท้จริง

ตามแนวทางพันธกิจที่ได้วางไว้ ทั้ง 5 ด้าน ได้แก่

1.  พัฒนาบุคลากรให้มีคุณภาพ มีความสุขและภาคภูมิในองค์กร

2.  พัฒนาคุณภาพการดูแลรักษามาตรฐานระดับสากล

3.  พัฒนาองค์กรก้าวหน้าอย่างต่อเนื่องและมั่นคง

4.  พัฒนาการบริการที่อบอุ่น ประทับใจ ดุจญาติมิตร

5.  บริหารจัดการด้วยหลักธรรมาภิบาล

ซึ่งแนวทางนี้ทางโรงพยาบาลไทยนครินทร์ ได้สานต่อผ่านโครงการและกิจกรรมต่างๆ
เพื่อสามารถพัฒนาธุรกิจให้มั่นคงควบคู่ไปกับการกำกับดูแลกิจการที่ดีและการบริการที่มีคุณภาพ
เพื่อพัฒนาคุณภาพชีวิตและสังคม พร้อมช่วยรักษาและฟื้นฟูสิ่งแวดล้อมให้ไปพร้อมๆ กัน

โดยการดำเนินการด้านความรับผิดชอบต่อสังคม ของโรงพยาบาลไทยนครินทร์ ยึดหลัก ดังนี้

1. การประกอบกิจการด้วยความเป็นธรรม

โรงพยาบาลไทยนครินทร์ให้ความสำคัญกับการประกอบกิจการด้วยความเป็นธรรมโดยยึดหลักจริยธรรม
ปราศจากการผูกขาด มีความโปร่งใส ซื่อตรงและสามารถตรวจสอบได้ในทุกขั้นตอน
รวมไปถึงการไม่ละเมิดลิขสิทธิ์ โดยการดำเนินการต่างๆ ดังนี้

- เปิดกว้างให้ผู้ขายได้เสนอสินค้าและราคาสินค้า ไม่ผูกขาดรายใดรายหนึ่ง
เพื่อให้โอกาสคู่ค้าทุกรายได้มีโอกาสในการนำเสนอ และป้องกันการผูกขาดทางด้านราคา

- เปรียบเทียบราคาสินค้าและบริการ เพื่อความโปร่งใสในการจัดซื้อและจัดจ้างกับคู่ค้า
และต้นทุนในการแข่งขันทางธุรกิจโรงพยาบาลฯ ลดลง ทำให้ผู้ใช้บริการโรงพยาบาลฯ
ได้รับผลประโยชน์ในราคาที่เป็นธรรม

- กำหนดกฎและกติกา ข้อปฏิบัติในการจัดซื้อและจัดจ้าง
มีจรรยาบรรณในการดำเนินธุรกิจไม่เรียกรับและจ่ายผลประโยชน์ใดๆ
รักษาผลประโยชน์ร่วมกับคู่ค้าและเจ้าหนี้

2. การเคารพสิทธิมนุษยชน

โรงพยาบาลไทยนครินทร์
ตระหนักถึงความสำคัญในด้านการเคารพสิทธิมนุษยชนซึ่งเป็นสิทธิขั้นพื้นฐานของมนุษย์ทุกคนพึงมี
โดยได้กำหนดแนวทางการดำเนินการต่างๆ ดังนี้

2.1 ด้านการให้บริการผู้ป่วยและผู้ใช้บริการในทุกกระบวนการ โรงพยาบาลไทยนครินทร์
คำนึงเสมอว่าโรงพยาบาลเป็นผู้ให้บริการการรักษาพยาบาล
ซึ่งต้องเคารพสิทธิของผู้รับบริการเป็นหลัก
ได้ปลูกฝังให้ทุกหน่วยงานมีความเข้าใจตระหนักถึงสิทธิผู้ป่วยที่บัญญัติร่วมกัน ตามคำประกาศสิทธิผู้ป่วย
10 ประการ ได้แก่

1. ผู้ป่วยทุกคนมีสิทธิพื้นฐานที่จะได้รับบริการด้านสุขภาพตามที่บัญญัติไว้ในรัฐธรรมนูญ

2. ผู้ป่วยมีสิทธิที่จะได้รับบริการจากผู้ประกอบวิชาชีพด้านสุขภาพโดยไม่เลือกปฏิบัติ
เนื่องจากมีความแตกต่างด้านฐานะเชื้อชาติ ศาสนา สังคม ลัทธิ การเมือง เพศ
อายุและลักษณะความเจ็บป่วย

3.
ผู้ป่วยที่ขอรับบริการด้านสุขภาพมีสิทธิที่จะได้รับทราบข้อมูลอย่างเพียงพอและเข้าใจชัดเจนจากผู้ประกอบวิชาชีพด้านสุขภาพเพื่อให้ผู้ป่วยสามารถตัดสินใจในการยินยอมหรือไม่ยินยอมให้ผู้ประกอบวิชาชีพด้านสุขภาพปฏิบัติต่อตนเว้นแต่เป็นการช่วยเหลือรีบด่วนหรือจําเป็น

4.
ผู้ป่วยอยู่ในสภาวะที่เสี่ยงอันตรายถึงชีวิตมีสิทธิจะได้รับการช่วยเหลือรีบด่วนจากผู้ประกอบวิชาชีพโดยทันทีตามความจําเป็นแก่กรณีโดยไม่คํานึงถึงว่าผู้ป่วยจะร้องขอความช่วยเหลือหรือไม่

5. ผู้ป่วยมีสิทธิจะได้รับทราบชื่อ
สกุลและประเภทของผู้ประกอบวิชาชีพด้านสุขภาพที่เป็นผู้ให้บริการแก่ตน

6.
ผู้ป่วยมีสิทธิจะขอความเห็นจากผู้ประกอบวิชาชีพด้านสุขภาพที่มิได้เป็นผู้ให้บริการแก่ตนและมีสิทธิในการขอเปลี่ยนผู้ให้บริการและสถานบริการได้

7. ผู้ป่วยมีสิทธิจะได้การปกปิดข้อมูลเกี่ยวกับตนเองจากผู้ประกอบวิชาชีพด้านสุขภาพโดยเคร่งครัด
เว้นแต่จะได้รับความยินยอมจากผู้ป่วยหรือการปฏิบัติหน้าที่ตามกฎหมาย

8.
ผู้ป่วยมีสิทธิจะได้ทราบข้อมูลอย่างครบถ้วนในการตัดสินใจเข้าร่วมหรือถอนตัวจากการเป็นผู้ถูกทดลองในการทําวิจัยของ
ผู้ประกอบวิชาชีพด้านสุขภาพ

9.
ผู้ป่วยมีสิทธิที่จะได้รับทราบข้อมูลเกี่ยวกับการรักษาพยาบาลเฉพาะตนที่ปรากฏในเวชระเบียนเมื่อร้องขอ
ทั้งนี้ข้อมูลดังกล่าวต้องไม่ละเมิดสิทธิส่วนบุคคลอื่น

10. บิดา มารดา หรือผู้แทนโดยชอบธรรมอาจใช้สิทธิแทนผู้ป่วยที่เป็นเด็กอายุไม่เกินสิบแปดปีบริบูรณ์
ผู้บกพร่องทางกายหรือจิต

โดยทางโรงพยาบาลฯ ดำเนินการติดประกาศแสดงคำประกาศสิทธิผู้ป่วย ในจุดให้บริการทุกจุด
ทุกชั้นในโรงพยาบาลฯ เพื่อผู้รับบริการสามารถรับรู้ได้อย่างชัดเจน
พร้อมกับการมุ่งเน้นจริยธรรมของผู้ให้บริการ
การดูแลและตอบสนองความต้องการผู้รับบริการด้วยความยินดี

2.2 ด้านข้อมูลสารสนเทศ
โรงพยาบาลไทยนครินทร์มีการกำหนดแนวทางนโยบายที่ชัดเจนในเรื่องการเข้าถึงข้อมูลทางเวชระเบียนทุกฉบับ
ซึ่งถือเป็นความลับและความปลอดภัยของผู้เข้ารับบริการ
โดยบุคลากรโรงพยาบาลไทยนครินทร์ทุกระดับได้รับทราบนโยบายและมีการปฏิบัติตามแนวทางที่กำหนดเป็นอย่างดีเสมอมา
ซึ่งข้อมูลในเวชระเบียนมีการบริหารจัดการโดยคำนึงถึงสิทธิขั้นพื้นฐานและประโยชน์ของผู้ใช้บริการเป็นหลัก
ดังนี้

2.2.1. เวชระเบียนในรูปแบบการบันทึกในเอกสาร และจัดทำรูปเล่มเป็นแฟ้มเวชระเบียน
มีการกำหนดรูปแบบและกระบวนการโดยคณะกรรมการพัฒนาระบบเวชระเบียน
ตั้งแต่ขั้นตอนการจัดทำเวชระเบียนสำหรับผู้ป่วยใหม่ทุกราย
การกำหนดข้อมูลที่จำเป็นในการใช้ประกอบการรักษาพยาบาล การให้บริการด้านต่าง ๆ
ซึ่งมีผู้ร่วมบันทึกเป็นบุคลากรที่มีความสำคัญเป็นอย่างมาก เช่น ข้อมูลพื้นฐาน
ข้อมูลด้านสิทธิประโยชน์บันทึกโดยเจ้าหน้าที่ลงทะเบียน
ข้อมูลด้านการให้บริการทางการพยาบาลบันทึกโดยพยาบาล
ข้อมูลการตรวจวินิจฉัยรวมถึงการรักษาบันทึกโดยแพทย์ เป็นต้น

2.2.2. เวชระเบียนในรูปแบบอิเลคทรอนิกส์ (Electronic Medical Record)
โดยบุคลากรผู้ร่วมให้บริการทุกส่วนเป็นผู้บันทึกข้อมูลเข้าระบบตามสิทธิและหน้าที่ที่ได้กำหนดโดยคณะกรรมการพัฒนาระบบเวชระเบียน
คณะกรรมการสารสนเทศ และผู้เกี่ยวข้องอื่น ๆ
กำหนดข้อมูลที่จำเป็นสำหรับการนำไปใช้ประโยชน์ต่อการให้บริการ
ได้วางรูปแบบตามมาตรฐานอันเป็นที่ยอมรับตาม HOSPITAL ACCREDITATION (HA) ISO 9001
และ JCI

ทั้งนี้ การดำเนินการและการบริหารจัดการเวชระเบียน
ยังให้ความสำคัญต่อความรับผิดชอบต่อสังคมและสิ่งแวดล้อมขององค์กร
ด้วยการบริหารจัดการข้อมูลข้างต้น ทำให้โรงพยาบาลฯ
ได้เข้าร่วมการรายงานสถานการณ์โรคระบาดที่พบมากขึ้นในปัจจุบัน
โดยรวบรวมข้อมูลจากเวชระเบียนและจัดทำสถิตินำเสนอส่วนราชการที่เกี่ยวข้อง
ร่วมกับหน่วยควบคุมโรคติดเชื้อของโรงพยาบาล
ทำให้หน่วยงานราชการที่เกี่ยวข้องได้ทราบข้อมูลในการเข้าตรวจสอบและป้องกันโรคในชุมชนที่พบการระบาดของโรคต่างๆ
รวมทั้งให้การรักษาพยาบาล และการติดตามเฝ้าระวังผู้ติดเชื้อโรค

การพัฒนาระบบเวชระเบียนให้มีความทันสมัย
สะดวกต่อการเข้าถึงข้อมูลโดยผู้ใช้บริการกรณีมีความจำเป็น เช่น การขอข้อมูลทางระบบ
ELECTRONIC การส่งต่อข้อมูลเพื่อการรักษาพยาบาลระหว่างโรงพยาบาล
โดยคำนึงถึงความลับและความปลอดภัยของผู้ป่วยเป็นหลัก
ทำให้กระบวนการดูแลสุขภาพผู้ป่วยทำได้รวดเร็วมากขึ้นโดยการสนับสนุนข้อมูลทางการแพทย์ภายใต้การกำหนดแนวทางการปฏิบัติที่รัดกุม
และเฉพาะกรณีที่ได้รับอนุมัติจาก ผู้มีอำนาจแล้วเท่านั้น
ทำให้ทั้งผู้ป่วยและผู้ให้บริการสุขภาพได้รับประโยชน์ร่วมกัน

นอกจากนี้ทางเวชระเบียนยังคำนึงถึงสิ่งแวดล้อมที่เกิดจากกระบวนการทำงานที่ใช้กระดาษเป็นจำนวนมากตามแนวทางการปฏิบัติการทำลายเวชระเบียนเมื่อครบกำหนด
กรณีขาดการติดต่อเกิน 5 ปี ได้เข้าสู่กระบวนการทำลายโดยวิธีย่อยกระดาษ
จากนั้นจำหน่ายต่อให้กับบริษัทกำจัดขยะเพื่อนำไปผลิตกระดาษรีไซเคิลต่อไป
ซึ่งถือว่าโรงพยาบาลไทยนครินทร์ ได้เป็นส่วนหนึ่งในการร่วมดูแลสิ่งแวดล้อม
ช่วยลดการตัดไม้เพื่อผลิตกระดาษได้ในทางอ้อม

2.3 ด้านการบริการ โรงพยาบาลฯให้ความสำคัญด้านการบริการ ไม่น้อยไปกว่าส่วนอื่นๆ ดังคติพจน์
อบอุ่น มั่นใจที่ไทยนครินทร์ โดยมีแนวทางปฏิบัติงาน ดังนี้

- การบริการที่สะดวก รวดเร็ว แม่นยำและถูกต้อง ในการให้การรักษาพยาบาลแก่ทุกชีวิต

- ผู้บริหารลงพื้นที่ตรวจสอบการให้บริการตามหน่วยงานต่างๆ เป็นประจำทุกวัน

- มีการสำรวจความพึงพอใจของผู้ใช้บริการ ปีละ 2 ครั้ง
เพื่อนำมาปรับปรุงและพัฒนาคุณภาพบริการ

- มีระบบและหน่วยงานบริหารจัดการ และรับข้อร้องเรียนจากผู้ใช้บริการ
เพื่อนำมาแก้ไขและพัฒนาคุณภาพ การบริการในทุกมิติ

- มีเจ้าหน้าที่ชาวต่างชาติรองรับผู้ใช้บริการชาวต่างชาติ
ให้ได้รับข้อมูลการรักษาอย่างถูกต้องครบถ้วน

- ระบบการเตือนนัดหมาย
ให้ผู้ป่วยได้เข้ารับการรักษาอย่างต่อเนื่องและเพื่อติดตามประเมินผลการรักษา

- มีการบริหารจัดการหน่วยงานรักษาความปลอดภัยในเชิงรุก เพื่ออำนวยความสะดวกต่อผู้รับบริการ
อย่างเต็มประสิทธิภาพ ได้แก่ การให้บริการช่องจอดรถแก่คนพิการ
การส่งต่อประสานงานระหว่างหน่วยงานในการบริการเข็นรถ ให้กับผู้ป่วย
การซ้อมการใช้อุปกรณ์ดับเพลิงในหน่วยงานทุกวันที่ 15 ของเดือน
และการจัดให้มีระบบรักษาความปลอดภัยทั่วทั้งบริเวณโรงพยาบาลฯ
โดยการเพิ่มแสงสว่างในยามวิกาลอย่างทั่วถึง
จัดเวรเจ้าหน้าที่รักษาความปลอดภัยทั้งภายในและภายนอกอาคารตลอด 24 ชั่วโมง ติดตั้งกล้อง
CCTV ให้ครอบคลุมทั่วบริเวณโรงพยาบาลฯ และจุดที่ลับสายตา เพื่อให้ผู้รับบริการและบุคลากรทุกคน
ได้รับความปลอดภัยทั้งทางทรัพย์สิน ร่างกายและจิตใจ

2.4 ด้านบุคลากร โรงพยาบาลฯ
มีนโยบายด้านสิทธิมนุษยชนสำหรับกิจการครอบคลุมตั้งแต่ระดับคณะกรรมการ ผู้บริหาร
ลงไปถึงระดับผู้ปฏิบัติงาน ตลอดจนบูรณาการนโยบายดังกล่าวให้ใช้ได้ทุกแผนกทั่วทั้งกิจการ ได้แก่

- สวัสดิการ การตรวจสุขภาพประจำปี ชุดพนักงาน โบนัส การปรับเงินเดือนทุกปี

-
การโอนย้ายบุคลากรตั้งครรภ์ให้สามารถขอโอนย้ายไปปฏิบัติหน้าที่ที่เหมาะสมทั้งทางกายภาพและจิตใจ
มีระเบียบปฏิบัติ ข้อบังคับ ให้ผู้บังคับบัญชาและผู้ใต้บังคับบัญชา ปฏิบัติต่อกันด้วยความชอบธรรม

- ในสภาวะวิกฤติทางเศรษฐกิจ โรงพยาบาลฯ ยังคงรักษาสถานะของบุคลากรให้ยังคงปฏิบัติงาน
โดยไม่มี นโยบายการจ้างบุคลากรออกจากงาน

2.5 ด้านนโยบายการพัฒนาบุคลากร โรงพยาบาลไทยนครินทร์ ได้ให้ความสำคัญต่อบุคลากร
เคารพสิทธิ ที่พึงมีของบุคลากร
ด้วยบุคลากรถือเป็นทรัพยากรสำคัญในการขับเคลื่อนให้องค์กรสามารถบรรลุเป้าหมายได้
โรงพยาบาลฯ ได้มีแผนการพัฒนาและสร้างเสริมสุขภาพบุคลากรที่เป็นรูปธรรม
และจัดสรรงบประมาณในการดำเนินการไว้อย่างชัดเจน
โดยมีการกำหนดแผนการพัฒนาบุคลากรประจำปี 2558 ดังนี้

  2.5.1 การปฐมนิเทศบุคลากรใหม่ เพื่อเป็นการแนะนำองค์กร อันได้แก่ วัฒนธรรมองค์กร
  โครงสร้าง

การบริหารการพัฒนาคุณภาพการทำงานอย่างปลอดภัย สิทธิและสวัสดิการของบุคลากร และที่สำคัญคือ
การเคารพสิทธิผู้ป่วยซึ่งเป็นหัวใจของการให้การรักษาพยาบาลผ่านการเรียนรู้จากผู้บริหาร
และทีมวิทยากรในแต่ละส่วนงาน เพื่อให้บุคลากรเข้าใหม่มีความรู้ มีความเข้าใจ
ในหน้าที่ความรับผิดชอบ
และพร้อมที่จะช่วยพัฒนาและใช้ศักยภาพอย่างเต็มที่ในการขับเคลื่อนโรงพยาบาลไทยนครินทร์สู่ความสำเร็จต่อไป

2.  การฝึกอบรมและพัฒนาความสามารถบุคลากร ได้มีการจัดแบ่งการพัฒนาออกเป็น

3.  กลุ่ม ให้สอดคล้องกับแผนยุทธศาสตร์ รพ. ได้แก่

-   การอบรมพื้นฐาน สำหรับบุคลากรทุกระดับ ได้แก่ การป้องกันการติดเชื้อ
    การป้องกันและระงับอัคคีภัย อาชีวอนามัยและความปลอดภัยในการทำงาน
    การต่อต้านทุจริตคอรัปชั่น การพัฒนาคุณภาพโรงพยาบาล และสิทธิของผู้ป่วย
    การบริการที่เป็นเลิศ

-   การอบรมเฉพาะทาง สำหรับบุคลากรสายวิชาชีพ ได้แก่ แพทย์ พยาบาล เภสัชกร
    นักเทคนิคการแพทย์ นักกายภาพบำบัด นักรังสีเทคนิค และนักกำหนดอาหาร
    ผ่านการส่งฝึกอบรมภายนอก (Public training) และ การจัดฝึกอบรมภายใน (
    In-house training) โดยเน้นสอดคล้องกับยุทธศาสตร์ที่ 2 ด้านการบริหารจัดการ

-   การอบรมระดับผู้บริหาร เน้นการพัฒนาความรู้ ควบคู่กับการพัฒนา ด้านทัศนคติ
    จริยธรรมการปกครอง การต่อต้านการทุจริตและคอรัปชั่น
    อาชีวอนามัยและความปลอดภัยในการทำงานในระดับบริหาร(จป.บริหาร) รวมถึง
    เสริมสร้างพลังด้านการบริหารจัดการในด้านต่างอาทิเช่น อัตรากำลัง ต้นทุน
    กระบวนการจัดการ กระบวนการคุณภาพ และการบริการที่เอาใจใส่ ประทับใจให้แก่ผู้ป่วย
    และครอบครัว

2.5.3 การสร้างความผูกพันของบุคลากรใน องค์กร ผ่าน โครงการ Wellness
โดยทางโรงพยาบาลไทยนครินทร์ มีการดำเนินการอย่างต่อเนื่อง ในรูปแบบกิจกรรม ต่างๆ ได้แก่
กิจกรรมสร้างเสริมสุขภาพ กิจกรรม แข่งขันกีฬา
กิจกรรมทำบุญตักบาตรประจำเทศกาลสำคัญและวันครบรอบวันเกิดโรงพยาบาลเป็นต้น

  2.5.4 การพัฒนาด้านความรับผิดชอบต่อสังคม ( CSR ) ได้มีการปลูกฝังและสร้างจิตสำนึกใน

การรับผิดชอบต่อสังคมอย่างต่อเนื่อง ผ่านกิจกรรม Happy birthday outing
ในการนำพาบุคลากรและผู้บริหาร ไปทำกิจกรรมร่วมกัน

-   ฟื้นฟูสิ่งแวดล้อมโดยการปลูกป่าชายเลนที่ ศูนย์อนุรักษ์ป่าชายเลน สิรินธร จ.เพชรบุรี
    ร่วมกับฐานทัพเรือสัตหีบ ในการอนุรักษ์เต่าทะเล และปล่อยเต่าทะเลคืนสู่ธรรมชาติ

-   การช่วยเหลือสัตว์ป่า ร่วมกับ มูลนิธิหลวงพ่อพุธ รพ.ไทยนครินทร์ ในการบริจาค ข้าวเหนียว
    ผลไม้ และเงิน ให้แก่ มูลนิธิ บ้าน ช.ช้างชรา จ.กาญจนบุรี

3. การต่อต้านการทุจริตคอร์รัปชั่น

จริยธรรมและความโปร่งใส เป็นหัวใจของการดำเนินธุรกิจ
โรงพยาบาลไทยนครินทร์มีนโยบายเรื่องกระบวนการตรวจสอบและระบบการควบคุมภายในที่โปร่งใส
ยุติธรรมปราศจากข้อร้องเรียน
ไม่เปิดเผยข้อมูลความลับของผู้ขายให้ผู้ค้ารายอื่นรับทราบอย่างจริงจัง ได้แก่ ราคาสินค้า
ได้จัดทำโครงการประกวดราคายาร่วมกับฝ่ายเภสัชกรรมเพื่อให้องค์กรและผู้มีส่วนได้เสียได้รับประโยชน์สูงสุด
จัดให้มีคณะกรรมการพิจารณาและคัดเลือกเครื่องมือแพทย์ ยาและเวชภัณฑ์
เพื่อร่วมให้ความเห็นในการเลือก มีกระบวนการตรวจรับสินค้าโดยหน่วยงานและฝ่ายบัญชีบริหาร
แผนกตรวจรับและทะเบียนคุมร่วมตรวจรับสินค้าร่วมกัน
มีระบบการตรวจสอบทั้งภายในและภายนอกเข้าตรวจสอบระบบการทำงานของหน่วยงาน
รวมทั้งมีช่องทางให้บริษัทคู่สัญญาสามารถร้องเรียนได้ ทั้งนี้จะรับฟังทุกข้อร้องเรียนอย่างเสมอภาค
โปร่งใส เอาใจใส่ ให้ความเป็นธรรมกับทุกฝ่าย

นอกเหนือจากนี้
โรงพยาบาลจะสนับสนุนและส่งเสริมให้บุคลากรทุกระดับเห็นความสำคัญและมีจิตสำนึกในการต่อต้านทุจริต
คอร์รัปชั่น รวมทั้งจัดให้มีการควบคุมภายในเพื่อป้องกันการทุจริต คอร์รัปชั่น การให้หรือรับสินบน
ในทุกรูปแบบ เช่น
การจัดตั้งกล่องรับข้อแสนอแนะและร้องเรียนภายในสำหรับบุคลากรของโรงพยาบาล
การให้ความเป็นธรรมและคุ้มครองพนักงาน
หรือบุคคลอื่นใดที่แจ้งเบาะแสหรือหลักฐานเรื่องการทุจริต คอร์รัปชั่น ที่เกี่ยวข้องกับบริษัทฯ
และบริษัทในกลุ่ม รวมถึงพนักงานที่ปฏิเสธ ต่อการกระทำ โดยใช้มาตรการคุ้มครองผู้ร้องเรียน
หรือผู้ที่ให้ความร่วมมือในการรายงานการทุจริตคอร์รัปชั่น เป็นต้น

4. การปฏิบัติต่อแรงงานอย่างเป็นธรรม

โรงพยาบาลไทยนครินทร์มีการเคารพและปฏิบัติตามกฎหมายและหลักจริยธรรมต่อบุคลากรทุกคน
อย่างเท่าเทียมกัน ไม่เลือกปฏิบัติ โดยมีแนวทางการดำเนินการต่างๆ ดังนี้

  - ระบบการสรรหาและว่าจ้าง สอดคล้องกับการปฏิบัติต่อแรงงานอย่างเป็นธรรม
  ซึ่งรวมถึงการไม่เลือกปฏิบัติ

  ไม่แบ่งแยก กีดกัน อคติในการจ้างงาน เพื่อเป็นการเคารพสิทธิมนุษยชน
  รวมทั้งการไม่ใช้แรงงานเด็ก

  ซึ่งโรงพยาบาลฯ ได้มีเปิดรับสมัครงานไปยังชุมชนใกล้เคียงรอบข้าง
  รวมทั้งประสานงานไปยังสำนักงานเขต

  เพื่อสร้างงานให้แก่คนในชุมชน

- ระบบการจ่ายค่าจ้างและค่าตอบแทน การลงโทษวินัย การคุ้มครองแรงงานหญิงตั้งครรภ์
ได้ถูกดำเนินการ

อย่างถูกต้องตามกฎหมาย เป็นธรรม และเท่าเทียมเสนอภาคกัน

- การจัดจ้างคนพิการเข้า
เพื่อให้การเคารพสิทธิมนุษยชนและสนับสนุนให้เกิดความก้าวหน้าทางสายอาชีพ

และความมั่นคงแก่ ผู้พิการ โดยทางโรงพยาบาลฯ ได้ดำเนินการสนับสนุนอาชีพให้แก่ผู้พิการ ได้แก่

เจ้าหน้าที่รับโทรศัพท์ เจ้าหน้าที่ประจำในหน่วยงานต่างๆ ของโรงพยาบาลฯ
โดยดูตามความเหมาะสม

ทางด้านกายภาพและจิตใจ เป็นสำคัญ

- ให้ความมั่นคงในการทำงานแก่บุคคลากร นโยบายเน้นการจ้างงานให้เป็นบุคคลากรประจำ
(Long-Term

employment (Job Security))

5. ความปลอดภัย อาชีวอนามัย และสิ่งแวดล้อมในการทำงาน

นโยบายของโรงพยาบาลไทยนครินทร์

-   กำหนดให้มีคณะกรรมการความปลอดภัย อาชีวอนามัยและสิ่งแวดล้อมในการทำงาน
    โดยจัดให้มีการเลือกตั้ง เพื่อสรรหาบุคลากรที่มีความมุ่งมั่นในการเข้ามาช่วยตรวจสอบ
    กำกับติดตามความปลอดภัยทั้งในเรื่องของสถานที่และสิ่งแวดล้อมต่างๆในการทำงาน
    ภัยภาวะฉุกเฉินต่างๆ ภัยจากสารเคมี อัคคีภัย ดูแลระบบสาธารณูปโภค
    และการจัดให้มีสภาพแวดล้อมที่เอื้อต่อการมีสุขภาพดี
    รวมถึงการควบคุมปัจจัยที่มีผลต่อการทำลายสิ่งแวดล้อม

การเตรียมความพร้อมของคณะกรรมการความปลอดภัย อาชีวอนามัยและสิ่งแวดล้อมในการทำงาน

-   จัดให้มีการอบรมความรู้สำหรับคณะกรรมการความปลอดภัย
    อาชีวอนามัยและสิ่งแวดล้อมในการทำงาน
    ซึ่งเป็นหลักสูตรที่จัดอบรมโดยสำนักงานสวัสดิการและคุ้มครองแรงงาน

แนวทางการดำเนินงานของคณะกรรมการความปลอดภัย อาชีวอนามัยและสิ่งแวดล้อมในการทำงาน

-   นำกฎกระทรวง และนำมาตรฐานการบริหารและการจัดการด้านความปลอดภัย
    อาชีวอนามัยและสภาพแวดล้อมในการทำงาน พ.ศ. 2549 และ 2553
    มาพัฒนางานของคณะกรรมการ คณะกรรมการความปลอดภัย
    อาชีวอนามัยและสิ่งแวดล้อมในการทำงาน

-   ทำรายงานส่งสำนักงานสวัสดิการและคุ้มครองแรงงานกรุงเทพมหานครพื้นที่ 8

-   ทำโครงการอบรมร่วมกับฝ่ายพัฒนาบุคลากร
    ในเรื่องการอบรมด้านความปลอดภัยแก่ผู้บริหารและผู้ปฏิบัติงาน 100%

-   จัดทำทะเบียนเจ้าหน้าที่ความปลอดภัยในการทำงาน
    โดยได้รับการแต่งตั้งจากสำนักงานสวัสดิการและคุ้มครองแรงงานกรุงเทพมหานครพื้นที่ 8
    ปัจจุบันมี 2 ประเภทคือ

-   เจ้าหน้าที่ความปลอดภัยบริหาร (จป.บ) 83 ท่าน

-   เจ้าหน้าที่ความปลอดภัยวิชาชีพ (จป.ว) 1 ท่าน

การกำกับติดตามการดำเนินงาน

ด้านสิ่งแวดล้อมทางกายภาพและความปลอดภัย

-   มีการตรวจประเมินอาคาร จากผู้ตรวจสอบภายนอกทุกปี ซึ่งผลการประเมินผ่านเกณฑ์
    แต่มีคำแนะนำให้มีการปรับปรุงบางส่วน เพื่อให้ถูกต้องตามพ.ร.บ.ควบคุมอาคาร
    ซึ่งอยู่ระหว่างดำเนินการแก้ไข

ด้านวัสดุและของเสียอันตราย

-   จัดทำคู่มือการใช้งานสารเคมีรวมถึงข้อระมัดระวังและวิธีการแก้ไขเมื่อได้รับสารพิษ

ด้านภัยภาวะฉุกเฉินและอัคคีภัย

-   มีการตรวจสอบอุปกรณ์ระบบดับเพลิงทุกเดือน

-   มีการให้ความรู้ในเรื่องการป้องกันและระงับอัคคีภัยเบื้องต้นทุกปี สำหรับบุคลากรใหม่

-   มีการซ้อมอพยพหนีไฟประจำปี เพื่อให้พนักงานสามารถปฏิบัติตนได้เมื่อเกิดเหตุ
    รวมถึงการค้นหาจุดอ่อนที่พบ
    เพื่อจะได้นำข้อมูลดังกล่าวไปใช้ในการพัฒนาระบบป้องกันและระงับอัคคีภัยให้มีประสิทธิภาพมากขึ้น

-   เพิ่มระบบการสำรวจเส้นทางหนีไฟต่างๆ ตามนโยบายของผู้บริหารเพื่อค้นหาจุดที่มีความเสี่ยง

ด้านระบบสาธารณูปโภค

-   มีระบบสำรองน้ำเพื่อใช้ในโรงพยาบาล

-   มีระบบไฟฟ้าสำรองในพื้นที่ที่จำเป็น

-   มีระบบตรวจสอบการปนเปื้อนจากเชื้อโรคในน้ำดื่มของโรงพยาบาลทุกเดือน

-   มีระบบการตรวจสอบการปนเปื้อนจากเชื้อโรคในน้ำแข็งของฝ่ายโภชนาการทุกเดือน

-   มีระบบการตรวจสอบการปนเปื้อนจากเชื้อโรคในอาหารสายยางของฝ่ายโภชนาการทุกเดือน

ด้านการสร้างเสริมสุขภาพ

-   ร่วมกับคณะกรรมการ KM
    และฝ่ายการตลาดในการจัดทำสื่อและรูปแบบของสื่อในการให้ความรู้กับผู้รับบริการและพนักงาน

ด้านการพิทักษ์สิ่งแวดล้อม

-   มีระบบการติดตามระบบบำบัดน้ำเสียที่มีประสิทธิภาพ
    โดยมีการส่งตรวจตัวอย่างน้ำตามมาตรฐานทุกเดือน ซึ่งผลอยู่ในเกณฑ์มาตรฐาน

-   มีระบบการตรวจสอบการแยกขยะ การขนย้าย เรือนพักขยะเป็นประจำ
    เมื่อพบสิ่งที่ไม่สอดคล้องกับแนวทางปฏิบัติ จะมีการลงพื้นที่เพื่อให้ความรู้
    และติดตามผลอย่างต่อเนื่อง เพื่อป้องกันการเกิดเหตุซ้ำ

-   มีระบบการพิทักษ์ ปกป้อง ปรับปรุงสิ่งแวดล้อม โดยมีการร่วมมือกับชุมชนรอบๆโรงพยาบาล
    เมื่อมีเสียงสะท้อนมาจากชุมชน
    จะมีระบบรับเรื่องร้องเรียนและส่งต่อผู้เกี่ยวข้องเพื่อดำเนินการปรับปรุงแก้ไขต่อไป

-   มีนโยบายในการจัดซื้อผลิตภัณฑ์ที่เป็นมิตรกับสิ่งแวดล้อม
    เพื่อใช้ในโรงพยาบาลและผู้รับบริการเช่น การเลือกใช้ถุงขยะที่สามารถย่อยสลายได้ง่าย

6.  การร่วมพัฒนาชุมชนหรือสังคม

โรงพยาบาลไทยนครินทร์ ได้มีการจัดกิจกรรมสร้างเสริมสุขภาพ (Health Promotion
Hospital) ในทุกปี
เพื่อเป็นการส่งเสริมสุขภาพและพัฒนาคุณภาพชีวิตให้กับประชาชนในสังคมโดยรอบโรงพยาบาลฯ
โดยในปี 2558 ได้จัดโครงการ “ Health Promotion in the workplace ”
ด้วยเห็นว่าผู้ใช้บริการในกลุ่มบริษัทคู่สัญญาได้มอบความไว้วางใจให้โรงพยาบาลไทยนครินทร์เป็นผู้ดูแลสุขภาพสำหรับพนักงานของบริษัท
ในด้านการรักษาพยาบาลและด้านการตรวจสุขภาพประจำปี เพื่อให้พนักงานได้รับการดูแลสุขภาพ
และรักษาควบคุมโรคที่เกิดขึ้นไม่ให้ลุกลามอันเป็นผลต่อสุขภาพและชีวิต
ซึ่งส่วนใหญ่ปัญหาสุขภาพหรือการเจ็บป่วยที่เกิดขึ้นนั้น เกิดจากการขาดความรู้
ความเข้าใจเกี่ยวกับภาวะหรือปัจจัยเสี่ยงต่างๆ
ด้วยเหตุนี้ทางโรงพยาบาลไทยนครินทร์จึงได้จัดทำโครงการขึ้นเพื่อให้พนักงานในบริษัทคู่สัญญาที่อยู่ในรัศมี
30 กิโลเมตร ได้รับความรู้ความเข้าใจเกี่ยวกับโรคต่างๆ ที่ถูกต้อง
สามารถดูแลตนเองให้มีสุขภาพดีทั้งกายและใจ ส่งผลให้ทำงานได้อย่างมีประสิทธิภาพ
ซึ่งส่งผลดีกับพนักงานและบริษัท โดยเริ่มโครงการที่ บริษัท ไทยยามาฮ่า มอเตอร์ จำกัด และบริษัท
บี ไทม์ โซลูชั่น จำกัด มุ่งเน้นกลุ่มเป้าหมายพนักงานที่มีผลตรวจสุขภาพผิดปกติ
เกี่ยวกับโรคเบาหวาน ความดันโลหิตสูง คอเลสเตอรอลสูง โดยการให้ความรู้โดยแพทย์เฉพาะทาง
และผู้เชี่ยวชาญสาขาต่างๆ อาทิ พยาบาลวิชาชีพ นักกายภาพบัด และนักกำหนดอาหาร
พร้อมทั้งบริการตรวจวัดค่าดัชนีมวลกาย เจาะเลือดที่ปลายนิ้วเพื่อตรวจภาวะเบาหวาน
และวัดความดันโลหิต โดยมีการวัดผลอย่างต่อเนื่องตลอดโครงการ ระยะเวลา 4 เดือน

การดูแลสุขภาพในเด็กเล็กถือเป็นสิ่งสำคัญที่โรงพยาบาลไทยนครินทร์มุ่งเน้นเสมอมาด้วยการส่งเสริมให้เด็กได้เข้าใจถึงประโยชน์ของการดูแลสุขภาพตนเอง
โดยได้ร่วมมือกับโรงเรียนปราณี และโรงเรียนใจรักอนุบาล สอนการล้างมือ แปรงฟัน
และตรวจสุขภาพฟันให้กับเด็กๆ โดยทันตแพทย์ พร้อมทีมพยาบาล และเจ้าหน้าที่

การดูแลผู้สูงอายุ ด้วยปัจจุบันจำนวนผู้สูงอายุที่เพิ่มขึ้นอย่างต่อเนื่องทั้งในประเทศไทยและทั่วโลก
ซึ่งรัฐบาลไทย และทั่วโลกได้ตระหนักถึงความสำคัญในเรื่องนี้ โดยทางโรงพยาบาลไทยนครินทร์
ได้ให้ความสำคัญในการดูแลสุขภาพของผู้สูงอายุ โดยจัดโครงการ “สร้างเสริมสุขภาพในชุมชน ณ
ชมรมผู้สูงอายุศรัณจิต” ขึ้น ให้บริการชั่งน้ำหนัก วัดส่วนสูง วัดไข้ ตรวจวัดความดันโลหิต
ตรวจเลือดที่ปลายนิ้วเพื่อดูภาวะเบาหวานและคลอเรสเตอรอล ตรวจความหนาแน่นของมวลกระดูก
โดยพยาบาลวิชาชีพ และพบแพทย์เพื่อปรึกษาเรื่องสุขภาพ

นอกจากนี้ยังมีการจัดกิจกรรมเพื่อสังคมอื่นๆ อีกมากมาย ได้แก่

- กิจกรรมปลูกฝังให้บุคลากรทุกหน่วยงานมีจิตอาสาและเป็นผู้ให้ โดยมีคณะแพทย์ พยาบาล
และเจ้าหน้าที่ ร่วมเดินทางไปยังสำนักสงฆ์ทรัพย์สวนพลู ตำบลชะอม อำเภอแก่คอย จังหวัดสระบุรี
เพื่อร่วมทำบุญทอดกฐิน และออกหน่วยแพทย์เคลื่อนที่ให้การรักษาตรวจสุขภาพเบื้องต้น
และให้คำปรึกษาสุขภาพแก่ประชาชนชาวตำบลชะอมและผู้ที่มาร่วมทำบุญจำนวนมาก
การเดินทางไปทำบุญในครั้งนี้
นอกจากจากจะได้ร่วมทำบุญทำนุบำรุงศาสนาแล้วยังได้มีโอกาสทำบุญครั้งยิ่งใหญ่ด้วยการให้สุขภาพดีๆ
กับประชาชนอีกด้วย

- การจัดงานบรรยายให้ความรู้เป็นประจำทุกๆ 2 เดือน
ในหัวข้อที่กำลังเป็นกระแสอยู่ในความสนใจของสังคม
โดยมุ่งหวังให้ผู้ใช้บริการของโรงพยาบาลไทยนครินทร์ และประชาชนทั่วไป
ได้มีความรู้ความเข้าใจถึงการดูแลสุขภาพ สามารถนำไปปฏิบัติได้จริง
รวมถึงสามารถดูแลคนในครอบครัวได้ ได้แก่

คลินิกสมองและระบบประสาท จัดงานเสวนาเรื่อง
“โรคร้ายใกล้ตัว...ภาวะหลอดเลือดสมองฉับพลัน” โดยนายแพทย์ณัฐศักดิ์ เหล่าศรีชัย
และนายแพทย์อรรถสิทธิ์ นวะอภิศักดิ์ อายุรแพทย์ สาขาประสาทวิทยา
ด้วยเห็นว่าในแต่ละปีมีคนทั่วโลกเสียชีวิตจากโรคหลอดเลือดสมองประมาณ 6 ล้านคน
ซึ่งมากกว่าคนทั่วโลกที่เสียชีวิตด้วยโรคเอดส์ วัณโรค และโรคมาลาเรียรวมกัน
จนถึงขณะนี้แนวโน้มการเสียชีวิตด้วยโรคหลอดเลือดสมองยังคงเพิ่มขึ้นอย่างต่อเนื่อง
โดยเฉพาะอย่างยิ่งในกลุ่มผู้สูงอายุ

ศูนย์กระดูกและข้อ จัดงานบรรยายให้ความรู้เรื่อง “ถาม-ตอบ เรื่อง ปวดหลัง” โดยนายแพทย์ธวัช
ประสาทฤทธา แพทย์เฉพาะทางออร์โธปิดิกส์
ให้ความรู้แก่ผู้เข้าร่วมงานบรรยายได้มีความเข้าใจถึงสาเหตุของอาการปวดหลัง
อาการยอดฮิตที่หลายคนไม่อยากเป็น และแนวทางการป้องกัน ให้สามารถนำไปปฏิบัติได้จริง
งานบรรยายครั้งนี้ได้รับการตอบรับเป็นอย่างดีจากผู้ร่วมงานเป็นจำนวนมาก

ศูนย์มะเร็งโฮลิสติค ร่วมเป็นส่วนหนึ่งในกิจกรรม World Cancer Day
เพื่อส่งเสริมความรู้เรื่องป้องกันและรักษาโรคมะเร็งซึ่งเป็นสาเหตุการตายอันดับ 1
ของประชากรไทย ในงานมีการ จัดเสวนาให้ความรู้เรื่อง “Obesity Link to Cancer
ความอ้วนกับมะเร็ง” นำโดยนายแพทย์อาคม เชียรศิลป์ ผู้อำนวยการศูนย์มะเร็งโฮลิสติค
และผู้เชี่ยวชาญด้านต่างๆ โดยมี เภสัชกร นักกายภาพบำบัด และนักกำหนดอาหาร ร่วมให้ความรู้
ร่วมชิมอาหารเพื่อสุขภาพ

- การรับบริจาคโลหิตโดยร่วมมือกับร่วมกับศูนย์บริการโลหิตแห่งชาติ สภากาชาดไทย
เปิดรับบริจาคโลหิตเป็นประจำทุก 3 เดือนภายใต้แนวคิด “Give freely, Give often.
Blood donation matters.” บริจาคโลหิตทุก 3 เดือน ยิ่งให้ ยิ่งได้สุขภาพดี
ซึ่งทุกครั้งที่มีการัดงานมีผู้ที่มีสุขภาพแข็งแรงและผู้มีจิตศรัทธาร่วมบริจาคโลหิตเป็นจำนวนมาก
ทั้งบุคลากรของโรงพยาบาล และประชาชนทั่วไป

- โรงพยาบาลไทยนครินทร์ ร่วมกับกลุ่มเติมฝัน ปันรักให้น้อง
มอบสิ่งของและเงินบริจาคในโครงการมอบอาหารกลางวันให้น้องอิ่มครั้งที่ 3
โรงเรียนวัดราษฎร์ธรรมาราม จ.สมุทรสาคร
โดยเห็นความสำคัญของการรับประทานอาหารที่ถูกหลักโภชนาการเด็ก
เพื่อพัฒนาการของเด็กในชุมชนที่ดี
และเสริมสร้างความกล้าแสดงออกของเด็กด้วยการนำเสนอแนวคิดเศรษฐกิจพอเพียง

กิจกรรมเพื่อสังคมและคุณภาพชีวิต Activity in 2015

-   ศูนย์กระดูกและข้อ จัดงานบรรยายให้ความรู้เรื่อง “ถาม-ตอบ เรื่อง ปวดหลัง”
    โดยนายแพทย์ธวัช ประสาทฤทธา แพทย์เฉพาะทางออร์โธปิดิกส์

-   กิจกรรมร่วมกับศูนย์บริการโลหิตแห่งชาติ สภากาชาดไทย รับบริจาคโลหิตเป็นประจำทุก 3
    เดือน ภายใต้แนวคิด “Give freely, Give often. Blood donation matters.”
    บริจาคโลหิตทุก 3 เดือน ยิ่งให้ ยิ่งได้สุขภ าพดี

- กิจกรรม “เก็บวัชพืชและเปิดทางน้ำไหล” ณ คลองหลอด ถนนบางนา-ตราด
ด้านข้างโรงพยาบาลไทยนครินทร์

เพื่อความสะอาดและเป็นระเบียบเรียบร้อยของกรุงเทพมหานคร
โดยความร่วมมือระหว่างสำนักงานเขตบางนา

สำนักการระบายน้ำ แขวงทางหลวงฯ กองพันทหารม้าที่ 29 รักษาพระองค์

-   ร่วมบริจาคสิ่งของงานกุศลประจำปี การแจกทานให้กับประชาชนที่อยู่โดยรอบศูนย์กู้ชีพพิรุณ
    โดยมีข้าวสาร

อาหารแห้งและน้ำดื่ม ซึ่งปีนี้จัดขึ้นติดต่อกันเป็นปีที่ 5

- กิจกรรมเนื่องในวันมะเร็งโลก World Cancer Day
เพื่อส่งเสริมความรู้เรื่องการป้องกันและรักษาโรคมะเร็งซึ่งเป็น

สาเหตุการเสียชีวิตอันดับ 1 ของประชากรไทย ในงานมีการ จัดเสวนาให้ความรู้เรื่อง “Obesity
Link to Cancer

ความอ้วนกับมะเร็ง”

-   พิธีมอบใบประกาศนียบัตร เนื่องในโอกาสโรงพยาบาลครบรอบ 22 ปี แก่แพทย์ดีเด่น
    และบุคลากรที่ร่วมทำงานกันมายาวนานกว่า 5 ปี 10 ปี 15 ปี 20 ปีและบุคลากรดีเด่น

-   คณะแพทย์และเจ้าหน้าที่ด้านสาธารณสุขจากประเทศสาธารณรัฐประชาชนจีน
    เข้าเยี่ยมชมการดำเนินกิจการและการบริการของ รพ.ไทยนครินทร์

-   ร่วมเป็นส่วนหนึ่งของโครงการ “บางนาไม่เอาโปร” ส่งเสริมให้ชุมชนบางนาเข้มแข็ง
    ปลอดภัยจากยาเสพติด และให้ความรู้ในหัวข้อ “การใช้ยาในทางที่ผิด (Procodyl &
    Lean)” แก่ ผู้นำชุมชนต่างๆ คุณครูจากโรงเรียนโดยรอบ

กิจกรรมภายใน

22 ปีโรงพยาบาลไทยนครินทร์ ใส่ใจคุณ ด้วยใจเรา

งานฉลองครบรอบปีที่ 22 โรงพยาบาลไทยนครินทร์ ภายใต้แนวคิด “ใส่ใจคุณ ด้วยใจเรา” เปิดตัว
2 เทคโนโลยีใหม่ เครื่องเอกซเรย์ตรวจสวนหัวใจและหลอดเลือดชนิดสองระนาบ
(Catheterization Laboratory Bi-plane X-ray System) และ
เครื่องตรวจวินิฉัยโรคด้วยคลื่นแม่เหล็กไฟฟ้า (Magnetic Resonance Imaging – MRI แบบ 3
Tesla) ซึ่งมีความทันสมัยและมีประสิทธิภาพสูง
เพิ่มศักยภาพและความแม่นยำในการตรวจวินิจฉัยและรักษา
ตามปณิธานในการพัฒนาการรักษาพยาบาลอย่างต่อเนื่อง โดยมี คุณจตุพร สิหนาทกถากุล
ประธานกรรมการ นพ.เจริญ มีนสุข ประธานฝ่ายแพทย์ ศาสตราจารย์เกียรติคุณ นพ.ชัยพร
ภัทราคม ผู้อำนวยการแพทย์ และผู้บริการ ร่วมเปิดงาน พร้อมด้วย ผศ.ดร.อริสรา กำธรเจริญ
และ คุณดอน จมูกบาน ดาราตลกอาวุโส ให้เกียรติร่วมงาน นอกจากนี้
ยังมีผู้แทนจากหลายหน่วยงานร่วมแสดงความยินดี พร้อมเยี่ยมชม 2 เทคโนโลยีใหม่ประสิทธิภาพสูง
โดยมี คุณวัลยา วัฒนรัตน์ ผอ.เขตบางนา คุณวิมลรัตน์ เศรษฐอนันต์ ผอ.เขตพระโขนง
พลเรือตรีธีรกุล พิชัยจุมพล ผู้ทรงคุณวุฒิกองทัพเรือช่วยราชการกรมสรรพาวุธทหารเรือ
พ.ต.ท.ทศพล อำไพพิพัฒน์กุล สารวัตรสถานีตำรวจนครบาลบางนา ดร.สิทธิวัฒน์ กำกับวงศ์
ประธานคณะกรรมการตรวจสอบและติดตามการบริหารงานตำรวจ กลุ่มบริษัทคู่สัญญา บริษัทประกัน
และสื่อมวลชน ซึ่งบรรยากาศเป็นไปด้วยความอบอุ่น

กิจกรรมภายนอก

-   ร่วมบริจาคยาและเวชภัณฑ์ ให้แก่ศูนย์ปฐมพยาบาลอบต.บางปลา
    เพื่อช่วยเหลือผู้ประสบภัยจากเหตุเพลิงไหม้บ่อขยะ อบต.บางปลา อ.บางพลี จ.สมุทรปราการ

-   ร่วมงานรดน้ำดำหัวชมรมผู้สูงอายุ หมู่บ้านศรัณจิต เนื่องในประเพณีสงกรานต์
    ซึ่งเป็นประเพณีที่ปฏิบัติกันมาเป็นประจำทุกปี เพื่อร่วมสืบสานประเพณีไทย
    แสดงถึงความเคารพและเพื่อความเป็นสิริมงคลในวันปีใหม่ไทย

-   โครงการ “เดินทางอุ่นใจ ร่วมบูรณาการความปลอดภัยให้ประชาชนผู้ใช้ทาง”
    โดยความร่วมมือของหน่วยงานภาครัฐ และภาคเอกชน โดยโรงพยาบาลไทยนครินทร์
    มอบยาและเวชภัณฑ์เพื่อใช้ในการปฐมพยาบาลเบื้องต้น

-   ร่วมกิจกรรมการประกวดหนูน้อย Junior’s Talent Summer 2015 กับสวนสนุก
    Carnival ณ ห้างสรรพสินค้าโรบินสัน สมุทรปราการ
    ให้บริการตรวจสุขภาพแก่เด็กและผู้ปกครองที่มาร่วมงาน
    พร้อมแนะนำเรื่องพัฒนาการการเจริญเติบโตที่สมวัย

-   โรงพยาบาลไทยนครินทร์ คว้ารางวัลเกียรติยศอันดับ 1 ประเภท
    “การให้บริการตรวจสุขภาพยอดเยี่ยม” จากการแข่งขัน “Allianz Ayudhya Hospital
    Service Awards 2015” จัดโดย บมจ.อลิอันซ์ อยุธยาประกันชีวิต โดยรางวัล
    “การให้บริการตรวจสุขภาพยอดเยี่ยม” นี้
    เป็นรางวัลที่มอบให้กับโรงพยาบาลที่ให้บริการตรวจสุขภาพแก่ลูกค้าอย่างมีคุณภาพ
    และสร้างความพึงพอใจสูงสุดแก่ลูกค้าที่มาใช้บริการ

-   จัดโครงการ “อิ่มบุญ สุขใจ กับไทยนครินทร์ ปี 2” เส้นทางกรุงเทพฯ–กาญจนบุรี
    พาตัวแทนจากบริษัทประกันร่วมเดินทางทำบุญไหว้พระ โดยมี บริษัท
    ไทยพาณิชย์ประกันชีวิต จำกัด (มหาชน) บริษัท เอฟดับบลิวดี ประกันชีวิต จํากัด (มหาชน)
    บริษัท กรุงเทพประกันชีวิต จำกัด บริษัท ไทยประกันชีวิต จำกัด (มหาชน) บริษัท
    เมืองไทยประกันชีวิต จำกัด แลบริษัท เอไอเอ จำกัด

-   โครงการสร้างเสริมสุขภาพชุมชน (Hospital Health Promotion-HPH)
    ให้ความรู้เรื่องสุขภาพเกี่ยวกับโรค NCD ได้แก่ โรคเบาหวาน โรคหัวใจ โรคไต
    ให้บริการตรวจสุขภาพเบื้องต้น ให้ความรู้โดยแพทย์เฉพาะทาง
    เพื่อเป็นแนวทางในการปฏิบัติตนอย่างถูกต้องเหมาะสมและสามารถนำไปปฏิบัติได้จริง
    โดยจัดต่อเนื่องเพื่อติดตามอาการและประเมินผลได้ ณ บริษัท ไทยยามาฮ่า มอเตอร์ จำกัด
    และบริษัท บี ไทม์ โซลูชั่น จำกัด

11. การควบคุมภายในและการบริหารจัดการความเสี่ยง

การควบคุมภายใน

บริษัทฯ ให้ความสำคัญต่อระบบการควบคุมภายในสำหรับทั้งระดับบริหารและระดับปฏิบัติการ
เพื่อป้องกันความเสียหายที่อาจเกิดขึ้นกับบริษัทฯ โดยรวม ครอบคลุมทั้งด้านการเงิน การดำเนินงาน
การบริหารความเสี่ยงและการกำกับดูแลการปฏิบัติงาน
ให้สามารถบรรลุวัตถุประสงค์เกี่ยวกับใช้ทรัพยากรให้เกิดประโยชน์สูงสุด
การดูแลรักษาและป้องกันทรัพย์สิน ลดความผิดพลาด การรั่วไหลและการสูญหาย
จัดให้มีการควบคุมดูแลและมีการแบ่งแยกหน้าที่ความรับผิดชอบในการอนุมัติ การบันทึกรายการ
และการจัดเก็บดูแลทรัพย์สินออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม นอกจากนี้ บริษัทฯ
ยังมีการตรวจสอบภายในทางด้านการเงิน รวมถึงระบบการรายงานทางการเงิน
ให้มีความถูกต้องเชื่อถือได้ เพื่อให้เป็นไปตามระเบียบ ข้อบังคับ กฎหมาย ที่เกี่ยวข้อง
โดยจัดให้มีระบบการติดตามโดยผู้บริหารสายงานที่รับผิดชอบอยู่เป็นระยะ

จากการประเมินของคณะกรรมการบริษัทฯ ร่วมกับคณะกรรมการตรวจสอบในปี 2558
ได้ประเมินความเพียงพอของระบบการควบคุมภายในของบริษัท 5 องค์ประกอบในด้านต่าง ๆ
ซึ่งมีความเชื่อมโยงกัน ดังนี้

1.องค์กรและสภาพแวดล้อมของการควบคุม

บริษัทฯ มีโครงสร้างบริหารองค์กรอย่างเหมาะสม
มีการกำหนดขอบเขตอำนาจหน้าที่ความรับผิดชอบอย่างชัดเจน
มีนโยบายส่งเสริมวัฒนธรรมองค์กรให้พนักงานทุกระดับมีจิตสำนึกที่ดีในการปฏิบัติงานในหน้าที่ด้วยความ
รอบรู้ มีความรับผิดชอบ ให้ความสำคัญของระบบการควบคุมภายใน พนักงานทุกคนทราบถึงบทบาท
อำนาจ หน้าที่ และตระหนักถึงความรับผิดชอบของตน
ถือปฏิบัติตามนโยบายและคู่มือระเบียบวิธีปฏิบัติงานอย่างเคร่งครัด
เพื่อให้มีการสอบทานและรายงานความ เพียงพอ
ของการควบคุมภายในรวมถึงการปฏิบัติงานจริงว่าเป็นไปตามนโยบายที่กำหนดไว้อยู่อย่างต่อเนื่อง

2. การบริหารความเสี่ยง

บริษัทฯ มีการจัดตั้งคณะกรรมการบริหารความเสี่ยง
ซึ่งทำหน้าที่วิเคราะห์ถึงปัจจัยที่เป็นสาเหตุและมีการกำหนดมาตรการในการติดตามเหตุการณ์ที่เป็นสาเหตุของปัจจัยเสี่ยง
มาตรการในการลดความเสี่ยง และมีการกำหนดมาตรการในการรายงานอุบัติการณ์ (Incident
Report) และการติดตามเหตุการณ์ที่เป็นสาเหตุของปัจจัยเสี่ยง จัดแผนรองรับ
และกำหนดตัวผู้กำกับดูแลการสั่งการและประสานงานกรณีเกิดเหตุฉุกเฉิน
รวมทั้งมาตรการในการลดความเสี่ยง
รวมถึงมอบหมายให้หน่วยงานที่เกี่ยวข้องติดตามความเสี่ยงนั้นๆ อย่างต่อเนื่อง
ซึ่งเป็นไปตามมาตรฐาน HA

3.  การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขต อำนาจหน้าที่ และระดับการอนุมัติรายการ
และวงเงินอำนาจในการอนุมัติของฝ่ายบริหาร
และมีระเบียบและวิธีปฎิบัติกรณีเกิดความขัดแย้งทางผลประโยชน์ของกรรมการและผู้บริหารระดับสูงไว้อย่างชัดเจน
รวมทั้งมีการรายงานผลการดำเนินงานของฝ่ายบริหารต่อคณะกรรมการบริษัทฯ
เป็นวาระการประชุมอย่างสม่ำเสมอ โดยกำหนดไว้เป็นประจำทุก 3 เดือน

4. ด้านระบบสารสนเทศและการสื่อสารข้อมูล

บริษัทฯ ได้จัดให้มีระบบสารสนเทศอย่างเพียงพอ และมีการควบคุมความปลอดภัยในการเข้าถึงข้อมูล
เพื่อรักษาความลับของลูกค้าตามคำประกาศสิทธิผู้ป่วย
รวมถึงการจัดให้มีหน่วยงานสังเคราะห์คุณภาพของข้อมูลให้มีเนื้อหาถูกต้อง
เหมาะสมเพียงพอต่อการตัดสินใจ มีความเป็นปัจจุบัน มีการจัดเก็บที่ดี และมีรูปแบบที่เข้าใจง่าย
ตรงตามความต้องการของผู้ใช้ข้อมูล
นอกจากนี้ระบบสารสนเทศในส่วนของเวชระเบียนอิเล็คทรอนิคส์ (E-Medical Record)
ระบบจดหมายอิเล็คทรอนิคส์ (E-mail) รวมถึงระบบเครือข่ายภายในองค์กร (Intranet
Portal)
ยังช่วยเพิ่มความรวดเร็วในการติดต่อสื่อสารและการให้บริการกับทั้งภายในและภายนอกองค์กร
เพื่อให้ผู้มีส่วนเกี่ยวข้องโดยเฉพาะบุคลากรของบริษัทฯ มีความเข้าใจตรงกัน
สามารถปฏิบัติงานได้อย่างถูกต้อง
ประหยัดทรัพยากรสิ่งพิมพ์สามารถแบ่งปันความรู้ในการปฏิบัติงานได้ในวงกว้าง
นอกจากนี้ระบบสารสนเทศยังช่วยให้มีการรายงานข้อมูลที่สำคัญต่างๆ
ต่อผู้บริหารและคณะกรรมการของบริษัทฯ ได้ทันเวลาอย่างสม่ำเสมอ

5. ด้านระบบการติดตาม

บริษัทฯ จัดให้มีการประชุมเพื่อติดตามผลการดำเนินงาน
ความเสี่ยงและตัวชี้วัดการดำเนินงานของบริษัทฯอย่างสม่ำเสมอ
รวมทั้งจัดให้มีการดำเนินการบริหารความเสี่ยง
และวิเคราะห์หาสาเหตุตัวชี้วัดที่ไม่เป็นไปตามเป้าหมายในการดำเนินงานของบริษัทฯ
เพื่อนำไปดำเนินการแก้ไข
ตามที่คณะกรรมการตรวจสอบได้ให้ความเห็นไว้ในรายงานของคณะกรรมการตรวจสอบประจำปี
2558

12.รายการระหว่างกัน

ในระหว่างปี 2558 และ ณ วันที่ 31 กรกฎาคม 2558 บริษัทฯ
มีรายการระหว่างกันและมียอดคงเหลือกับบุคคลที่อาจมีความขัดแย้ง ปรากฎตามงบการเงิน
และหมายเหตุประกอบงบการเงินข้อ 6

ความจำเป็นและความสมเหตุสมผล

การทำรายการระหว่างกันเป็นความจำเป็นและสมเหตุสมผลของการทำรายการเพื่อก่อให้เกิดประโยชน์สูงสุดของบริษัทฯและถือว่าเป็นไปตามลักษณะการประกอบธุรกิจทั่วไป
และบริษัทฯ ได้จ่ายค่าตอบแทนในราคาที่ยุติธรรม ทั้งนี้
คณะกรรมการตรวจสอบได้ให้ความเห็นในการทำรายการไว้แล้วข้างต้น

มาตรการและขั้นตอนการทำรายการระหว่างกัน

บริษัทฯได้ปฏิบัติตามกฎหมายว่าด้วยหลักทรัพย์และตลาดหลักทรัพย์ และข้อบังคับ ประกาศ คำสั่ง
หรือข้อกำหนดของตลาดหลักทรัพย์แห่งประเทศไทย ตลอดจนพ.ร.บ.บริษัทมหาชนจำกัด พ.ศ.2535
อย่างเคร่งครัด ทั้งนี้
รายการระหว่างกันที่กรรมการหรือบุคคลที่มีความขัดแย้งในส่วนได้ส่วนเสียหรืออาจมีความขัดแย้งอันใดกับบริษัทฯ
บุคคลนั้น ๆ ไม่มีสิทธิออกเสียงอนุมัติการทำรายการนั้นๆ
เว้นแต่เป็นกรณีที่ได้รับการพิจารณายกเว้นตามกฎหมายว่าด้วยหลักทรัพย์และตลาดหลักทรัพย์
และข้อบังคับ ประกาศ คำสั่ง หรือข้อกำหนดของตลาดหลักทรัพย์แห่งประเทศไทย
หรือตามกฎหมายพ.ร.บ.บริษัทมหาชนจำกัด พ.ศ.2535 ทั้งนี้ ข้อบังคับของบริษัทฯ
ได้มีการกำหนดในเรื่องการเข้าทำรายการที่เกี่ยวโยงกัน
และการได้มาจำหน่ายไปซึ่งสินทรัพย์ของบริษัทฯ ไว้แล้วอย่างชัดเจน

นโยบายหรือแนวโน้มการทำรายการระหว่างกันในอนาคต

บริษัทฯ ได้วางนโนบายการทำรายการระหว่างกันในอนาคต โดยคณะกรรมการบริษัทฯ
จะพิจารณาความจำเป็นและความสมเหตุสมผลของการเข้าทำรายการ
และเป็นประโยชน์สูงสุดของบริษัทฯ
ไม่ว่าจะพิจารณาจากราคาตลอดจนเงื่อนไขความเหมาะสมการทำรายการตามธุรกิจปกติ ทั้งนี้
บริษัทฯ
จะให้คณะกรรมการตรวจสอบเป็นผู้ให้ความเห็นเกี่ยวกับความจำเป็นความสมเหตุสมผลว่าเป็นไปตามลักษณะธุรกิจปกติโดยอาจจะพิจารณาเปรียบเทียบกับราคาที่เกิดขึ้นจริงกับบุคคลภายนอกสำหรับนโยบายการกำหนดการทำรายการระหว่างกัน
เช่น รายการเงินกู้ยืมจากบุคคลที่อาจมีความขัดแย้งทางผลประโยชน์กระทำต่อเมื่อบริษัทฯ
มีความจำเป็นทางการเงิน
และไม่อาจหาแหล่งเงินกู้ที่ให้กู้ในเงื่อนไขการกู้ที่ดีกว่าการกู้จากบุคคลที่เกี่ยวโยงกันได้
และ/หรืออัตราดอกเบี้ยที่ไม่สูงกว่าอัตราดอกเบี้ยตลาดทั่วไป เป็นต้น

อย่างไรก็ตาม
บริษัทฯคาดว่ารายการระหว่างกันบางรายการในปัจจุบันจะยังคงเกิดขึ้นอย่างต่อเนื่องในอนาคต
เนื่องจากการดังกล่าวถือเป็นประโยชน์ต่อบริษัทฯได้แก่ รายการการค้ำประกันโดยนายจตุพร
สิหนาทกถากุล เป็นการค้ำประกันวงเงินกู้เบิกเกินบัญชี
และการค้ำประกันการออกตั๋วสัญญาใช้เงินตามเงื่อนไขของธนาคารกำหนด นอกจากนี้
ยังมีการค้ำประกันการชำระค่าไฟฟ้าซึ่งถือเป็นการให้ความช่วยเหลือแก่บริษัทฯ

มาตรการคุ้มครองผู้ลงทุน

บริษัทฯ มีข้อกำหนดที่ชัดเจนเกี่ยวกับรายการระหว่างกัน
และการได้มาหรือจำหน่ายไปซึ่งทรัพย์สินของบริษัทฯ ในข้อบังคับบริษัทฯ
โดยกำหนดให้กรรมการหรือบุคคลที่อาจมีความขัดแย้งมีส่วนได้เสีย
หรืออาจมีความขัดแย้งทางผลประโยชน์อันใด ไม่มีสิทธิออกเสียงอนุมัติในเรื่องนั้นๆ
ซึ่งเป็นไปตามข้อบังคับ ประกาศ หรือคำสั่งของตลาดหลักทรัพย์และตามกฎหมาย
นอกจากนี้บริษัทฯกำหนดให้คณะกรรมการตรวจสอบให้ความเห็นเกี่ยวกับความจำเป็นและความเหมาะสมของการทำรายการและให้บริษัทฯทำการเผยแพร่สารสนเทศที่เกี่ยวข้องให้เป็นไปตามข้อกำหนดของตลาดหลักทรัพย์แห่งประเทศไทย
รวมถึงการเปิดเผยรายละเอียดของรายการในงบการเงินประจำงวดและรายงานประจำปีของบริษัทฯ

ในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
บริษัทฯ จะจัดหาผู้เชี่ยวชาญอิสระหรือผู้สอบบัญชีของบริษัทฯ
เป็นผู้ให้ความเห็นเกี่ยวกับรายการระหว่างกันดังกล่าว เพื่อประกอบการตัดสินใจของคณะกรรมการ
หรือผู้ถือหุ้นของบริษัทฯ แล้วแต่กรณี